Eze 46 AKKDC08 - Matigi, Masaba ko: «Kɔnɔnalu donda min - Bible Search\nEze 45 Eze 47\nƝamɔgɔ ka koo wɛrɛw\n1Matigi, Masaba ko: «Kɔnɔnalu donda min ɲasinnin be kɔrɔn fɛ, o datugunin bena to tile wɔɔrɔ kɔnɔ, baara be kɛ loon minw na. Nga a bena yɛlɛ lafiɲɛlon ni kalokura ɲanagwɛ la. 2Ɲamɔgɔ bena bɔ kɛnɛma luu kɔnɔ, ka bulon cɛtigɛ ka na lɔ dondalayiriw gɛrɛfɛ. O kɔ, sarakalasebagaw ben'a ka saraka jɛnitaw n'a ka jɛnɲɔgɔnya sarakaw bɔ. A bena biri dakun kan ka batoli kɛ. O kɔ, a bena bɔ, nga daa nin tena tugu fɔɔ wuladafɛ. 3Jamanadenw bena biri ne Masaba ɲakɔrɔ ka ne bato o donda nin le la, lafiɲɛlonw, ni kalokura ɲanagwɛw la.\n4«Ɲamɔgɔ bena na ni saraka jɛnita min ye lafiɲɛlon na k'a bɔ ne Masaba ye, o bena kɛ sagaden wɔɔrɔ ni sagajigi kelen ye, fiɲɛ te minw na. 5Suman saraka min be bɔ ni sagajigi ye, o ka kɛ kilo bi saba ye. Mugu min bena bɔ ni sagadenw ye, ɲamɔgɔ ben'a sagolata bɔ o la. Tulu litiri wɔɔrɔ wɔɔrɔ ka bɔn ni mugu kilo bi saba saba ye. 6A ka tura kɛɲɛnin kelen ni sagaden wɔɔrɔ ani sagajigi kelen kɛ saraka ye kalokura ɲanagwɛ la, fiɲɛ te minw na. 7A ka mugu kilo bi saba saba kori k'a bɔ ni tura nin ye, ani sagajigi ye. Sagadenw ta ka kɛ a sago la. Tulu litiri wɔɔrɔ ka fara mugu kilo bi saba saba kan.\n8«Ni ɲamɔgɔ be donna tuma min na, a be don ni bulonda ye ka bɔ n'o daa kelen nin ye. 9Ni jamanadenw donna ne Masaba fɛ ɲanagwɛ loonw na tuma min na, ni min donna ni kɔgɔdugu ɲafan donda ye ka batoli kɛ, o tigi ka bɔ ni worodugu ɲafan donda ye. N'a donna ni worodugu ɲafan donda ye, a ka bɔ ni kɔgɔdugu ɲafan donda ye. Mɔgɔ si kana bɔ n'a ka donda ye, bɛɛ ka bɔ ni daa ye a ɲaa sinnin be min na. 10Ni jama be donna tuma min na, ɲamɔgɔ bena don n'u ye. N'u be bɔra tuma min na, a fana be bɔ o waati la.\n11«Ɲanagwɛ loonw na, suman saraka min be bɔ ni tura ye, o bena kɛ mugu kilo bi saba ye, o ɲɔgɔn ka bɔ ni sagajigi ye. Sagadenw ta ka kɛ u bɔbaga sago la. Tulu litiri wɔɔrɔ ka fara mugu kilo bi saba saba kan.\n12«Ni ɲamɔgɔ b'a fɛ k'a diyanaboɲafɛn di ne Masaba ma: saraka jɛnita, walima jɛnɲɔgɔnya saraka, kɔrɔn fɛ donda bena yɛlɛ a ye. A k'a ka saraka nunu bɔ i n'a fɔ a b'a kɛ lafiɲɛlon na cogo min na. O kɔ, a bena bɔ. N'a bɔra ka ban, daa bena tugu.\n13«Sankelensagaden fiɲɛtan ka kɛ saraka jɛnita ye ne Masaba ye sɔgɔma o sɔgɔma. 14Suman saraka fana ka kan ka bɔ n'a ye sɔgɔma o sɔgɔma, o ka kɛ mugu kilo duuru ye, tulu litiri fila ka ɲagami mugu nin na. Suman saraka nin bɔko ne Masaba ye, o ye koo latigɛnin ye, o te yɛlɛma, o bena kɛ tuma bɛɛ. 15Sagaden n'a suman saraka, n'a tulu ka kɛ saraka jɛnita ye sɔgɔma o sɔgɔma, o koo nin kana dabila.»\nƝamɔgɔ niyɔrɔ dugukolo\n16Matigi, Masaba ko: «Ni ɲamɔgɔ be dɔ bɔ a niyɔrɔ dugukolo la k'a di a dencɛ dɔ ma, o bena kɛ deen nin dencɛw ka cɛɛn ye fana. 17- Nga n'a ye dɔ bɔ a niyɔrɔ dugukolo la k'a di a ka jɔɔnw dɔ ma, o bena kɛ jɔɔn nin ta ye fɔɔ ka taga se hɔrɔnyali saan na. O tuma na, a bena segi ka kɛ ɲamɔgɔ nin ta ye. Ɲamɔgɔ nin niyɔrɔ be se ka kɛ a dencɛw dama ta ye. 18Ɲamɔgɔ man kan ka mɔgɔ si niyɔrɔ bɔsi a la k'a gwɛn ka bɔ a ka yɔrɔ la. A be min di a dencɛw ma, o ka bɔ a yɛrɛ niyɔrɔ la, janko ne ka mɔgɔw si kana gwɛn ka bɔ o ka yɔrɔ la.»\nAlabatoso kɔnɔ tobilikɛyɔrɔw\n19Ayiwa, o kɔ, cɛɛ nin donna ni ne ye n'o donda nin gɛrɛfɛda ye, ka taga ni ne ye sarakalasebagaw ka boon senumanw yɔrɔ la, minw ɲasinnin be kɔgɔdugu ɲafan fɛ. A ye yɔrɔ dɔ yira ne la, ɲafɛ tileben ɲafan fɛ. 20A y'a fɔ ne ye ko: «Sarakalasebagaw bena to ka kojugu yafa saraka ni fili yafa taw tobi, ani ka to ka suman sarakaw wusu yan yɔrɔ la le, janko u kana don kɛnɛma luu la k'a to jama ka maga u la.»\n21O kɔ, a bɔra ni ne ye ka taga kɛnɛma luu kɔnɔ. A tagara ni ne ye luu nin nɔnkɔn naani bɛɛ la. Ludennin tun be nɔnkɔn naani nunu bɛɛ la. 22Olu lamininin tun be, u jaɲa tun ye mɛtɛrɛ mugan ye, u boɲa ye mɛtɛrɛ tan ni duuru. Ludennin naani nunu bɛɛ kɔnɔna boɲa tun ka kan. 23Ludennin naani nunu bɛɛ tun lamininin be ni kabakurukogo ye. Tasuma manayɔrɔ tun be kogo nunu jukɔrɔla la k'o lamini. 24Cɛɛ nin y'a fɔ ne ye ko: «Yan ye tobilikɛyɔrɔw le ye, mɔgɔ minw be Alabatoso baara kɛ, olu bena jama ka sarakaw tobi o yɔrɔ la.»


Ɛst gir 1 AKKDC08 - Masacɛ Aritasɛrisɛsi min tun be - Bible Search\nƐst gir int Ɛst gir 2\nƐst gir 1\nMaridose ka siko\n1 Masacɛba Aritasɛrisɛsi ka masaya saan filanan na, *Nisan kalo tile fɔlɔ loon, Bɛnzamɛn kɔmɔgɔ Kizayiyasi deen Semeyiyasi deen Zayirɔsi dencɛ Maridose sikora. 2 Maridose tun siginin be Suze dugu kɔnɔ. Zuwifu tun lo, a tun kɛra mɔgɔbaba ye n'a be baara la masacɛ ka luu kɔnɔ. 3 Babilɔni masacɛ Nabukodonozɔri tun ye mɔgɔ minw minɛ ka bɔ Zeruzalɛmu ni Zuda mara masacɛ Zekoniyasi ye, olu dɔ tun lo. 4 Maridose ka siko filɛ, k'a to sinɔgɔ la yɔrɔnin kelen, a ye pɛrɛnkan mɛn, mankanba, saan pɛrɛnna, dugukolo yɛrɛyɛrɛla, mɔgɔ bɛɛ siranna. 5 A ye sogojugu fila dɔ ye, u labɛnnin tun be kɛlɛ kama n'u be nana. U tun be sɔngɔra kosɔbɛ. 6 U sɔngɔkan kosɔn, siyaw tun b'u yɛrɛ labɛnna kɛlɛ kama. U tun b'u yɛrɛ labɛnna siya tilennin kama. 7 Lonjugu lo kosɔbɛ, dusukasi be yen, ni hakiliɲagami ani tɔɔrɔjugu ni siranyaba dugukolo kan. 8 Siya tilennin be yɛrɛyɛrɛ siranya bolo, tɔɔrɔ nin y'a hakili wili. O be ɲini ka halaki. 9 U be kulera Ala nɔɔ fɛ, jii dɔ be bɔra o kulekan kosɔn ka to ka woyo. A kɛra baji ye, jii nin ka ca kosɔbɛ. 10 Yeelen wɛrɛ farala tile ta kan. Dɛsɛbagatɔw wilila n'u be mɔgɔbabaw halakira.\n11 Ala tun b'a fɛ ka min kɛ, Maridose y'o ye ten siko la. A kununtɔ dɔrɔn, a tora ka miiri a kɔrɔ la, a ye tile bɛɛ kɛ n'a b'o kɔrɔ ɲinina.\nMaridose be janfa dɔ koo fɔ masacɛ ye\n12 Loon dɔ, Maridose tun tagara sigi n'a be lafiɲɛna masalu kɔnɔ. O y'a sɔrɔ masacɛ ka luu kɔlɔsibaga mɔgɔ fila Gabata ni Tara, tun b'u ka baara la yen. 13 A y'u ye n'u be ɲɔgɔn sɔsɔra, a y'a tulo malɔ k'u ka sɔsɔli kuun mɛn. A y'a ye ko u be janfa le sirila masacɛ Aritasɛrisɛsi la janko k'a faga. O la, a tagara o koo fɔ masacɛ ye. 14 Masacɛ y'o mɔgɔ fila nunu ɲininga, olu lɔr'a la, u y'u faga.\n15 O kɔ, masacɛ y'a kɛ u y'o koo nin sɛbɛn sɛbɛ dɔ kɔnɔ janko o ka to hakili la, Maridose fana y'o sɛbɛn. 16 Masacɛ ye lɔyɔrɔba di Maridose ma a ka luu kɔnɔ baara la. A ye boɲafɛn di Maridose ma a dɛmɛ kosɔn.\n17 Nga o y'a sɔrɔ masacɛ ka baaraden dɔ tun be yen min ye yɛrɛboɲala Aman ye, Amadatɔsi deen tun lo. Ale wilila ko a bena kojugu kɛ Maridose n'a ka siya la, u mɔgɔ fila nunu ka faga kama.\n1Masacɛ Aritasɛrisɛsia min tun be mara kɛmɛ ni mugan ni wolonwula kunna, k'a ta Ɛndi jamana na fɔɔ ka ta'a bila Etiyopi jamana na, koo nin kɛra ale lo ka tile la. 2A tun siginin be a ka masasigiyɔrɔ la Suzi, min tun y'a ka masadugu ye. 3A ka masaya saan sabanan na, a ye ɲanagwɛ dɔ sigi a teriw ye, ani siya tɔw ye, pɛrɛsiw ni mɛdiw ka kɛlɛkuntigiw, ani a ka maraw kɔnɔ lasigidenw ye. 4A ye waati caaman kɛ n'u ye fɔɔ tile kɛmɛ ni bi seegi, n'a b'a ka masaya kɔnɔ nafoloba n'a ka dakamanafɛnw yira u la, min be boɲa la ale kan. 5O loon nunu tɛmɛna tuma min na, masacɛ ye ɲanagwɛ dɔ sigi tile wɔɔrɔ kɔnɔ a ka luu kɔnɔ, siyaw ye minw tun be Suze dugu kɔnɔ. 6Faniɲuman gwɛman, ni bulaman tun sirinin be ni juru ɲanaman wulenman ye min be tɛmɛ warigwɛ dilannin woow kɔnɔ ka taga siri tutunanw na, minw lɔra ni kabakuru ɲanaman sifa dɔw ye ka yɔrɔ masiri. Sigilan sanulaman ni warigwɛlamanw tun bilanin be yɔrɔ dilannin dɔ la, o yɔrɔ nin tun dilanna ni kabakuruɲuman ɲuman sifa caaman ye: birifani minw tun sɔgɔra ni jese wulenman ye, olu tun lanin be ye wulenman dɔɔni be yɔrɔ lamini na. 7U tun be minni kɛ filen sanulamanw ni warigwɛlamanw le kɔnɔ, olu tun dilanna ni kabakuru ɲanaman dɔ ye, a gwiliya sera tɔni kɛmɛ seegi ma. Duvɛn tun ka ca, a fana ka di, o tun be bɔ masacɛ fɛ. 8A tun y'a latigɛ ko mɔgɔ bɛɛ k'u sagolata min. A y'a fɔ a ka baaradenw ye k'u ka mɔgɔ kelen kelen bɛɛ sɔn ka kɛɲɛ n'u sagolata ye. U tun be se ka minni kɛ kosɔbɛ. 9Masacɛ ka muso Asitɛn fana ye ɲanagwɛ dɔ sigi musow ye masacɛ ka soo kɔnɔ. Masacɛ Aritasɛrisɛsi tun be yɔrɔ min na.\nMasacɛ muso Asitɛn furu be sa\n10Ɲanagwɛ tile wolonwulanan loon, masacɛ dusu tun diyara kosɔbɛ duvɛn fɛ. A kumana Aman fɛ, ni Bazan ani Tara, ni Borazɛ, ani Zatɔlita, ni Abataza, ani Taraba, mɔgɔ wolonwula minw tun b'a ka soo kɔnɔ baarab la. A ko 11u ka ta'a ka muso Asitin wele ka na n'a ka masaya fugulan ye a kuun na, janko k'a ka cɛɲa yira mɔgɔbabaw ni jama la, bari a tun cɛɛ ka ɲi kosɔbɛ. 12Nga masacɛ ka muso Asitin banna ko ale te taga, o la masacɛ dimina kosɔbɛ! 13Masacɛ y'a fɔ a teriw ye ko: «Asitin ka jaabili le ye o ye kɛ? O ɲana, aw ka ɲɔgɔnye kɛ k'o filɛ.» 14O kɔ, Arikesayiyɔsi gwɛrɛla masacɛ la. Sarisatayiyɔsi ni Malezeyari, olu le ye pɛrɛsiw ni mɛdiw ka ɲamɔgɔw ye. Olu le tun be to ka sigi masacɛ gɛrɛfɛ tigitigi. 15Fɛɛn min ka kan ka kɛ masamuso Asitin la ka kɛɲɛ ni sariya ye a banko la ka na masacɛ ka weleli la, masacɛ ka baarakɛla tun ye min fɔ a ye, a ye o fɔ.\n16O la, Mukayiyɔsi y'a fɔ a ye a ka ɲamɔgɔbabaw ɲana ko: «Masacɛ ka muso Asitɛn ma kojugu kɛ masacɛ dama na do, a y'a kɛ ɲamɔgɔbaba nunu bɛɛ la, ni mara bɛɛ kuntigiw la. 17O y'a sɔrɔ masacɛ tun y'a muso ka jaabili fɔ ka ban u ye, ani n'a ka jaabicogo. Ko a ye masacɛ Aritasɛrisɛsi jaabi cogo min na, ko 18Pɛrɛsi ni Mɛdi ɲamɔgɔbabaw ka musow bena koo nin mɛn, olu ben'a daminɛ k'o ɲɔgɔn kɛ u cɛɛw la. 19Masacɛ, n'i be sɔn, sɛbɛ dɔ be kɛ i tɔgɔ la, o niin ka don Pɛrɛsi ni Mɛdi jamana ka sariya la, n'a man kan ka yɛlɛma fewu, min ye masacɛ ka sariya siginin ye, ko masamuso nin kana taga e ɲakɔrɔ tugu, masacɛ bena muso dɔ wɛrɛ ta min ka fisa n'a ye. 20Masacɛ, e be sariya min sigira, ni o fɔra i ka jamanaba nin bɛɛ kɔnɔ, ani ka kɛ ten, musow bɛɛ bena u cɛɛw boɲa, a fɛntigiw fara a fantanw kan.» 21O kuma nin diyara masacɛ ni ɲamɔgɔbabaw ye. Mukayiyɔsi y'a fɔ cogo min na, masacɛ y'a kɛ ten. 22A ye batakiw ci a ka maraw bɛɛ la, ka kɛɲɛ ni siyakanw bɛɛ ye. O kɛra sababu ye mɔgɔw siranna.


Dan 11 AKKDC08 - Ne y'ale dɛmɛ kosɔbɛ mɛdicɛ Dariyusi - Bible Search\nDan 10 Dan 12\n1Ne y'ale dɛmɛ kosɔbɛ mɛdicɛ Dariyusi ka masaya saan fɔlɔ la. 2Sisan, ne bena tiɲɛ min fɔ i ye, o filɛ:\nKɔgɔdugu ɲafan ni worodugu ɲafan masaw ka kɛlɛ\n«Ayiwa, masacɛ saba dɔ wɛrɛw bena sigi Pɛrɛsi kunna. Naaninan bena nafoloba sɔrɔ ka tɛmɛ tɔw kan. N'a ka nafolo nana barika don a la tuma min na, a bena koo bɛɛ kɛ ka kɛlɛ wili Gɛrɛsi masacɛ kama. 3Kɛlɛmasa dɔ bena kɛ jamanaba dɔ ka masa ye. Koo min man'a diya, a bena o le kɛ. 4N'a ye barika sɔrɔ tuma min na, a ka mara bena cɛn. A bena tilan diɲɛ faan naani cɛ. Kɔmɔgɔ tena sɔrɔ a fɛ min b'a nɔɔ ta. Fanga min tun b'a fɛ, a kɔmɔgɔ nunu ta tena o bɔ, bari, a ka mara bena tilan mɔgɔ wɛrɛw cɛ.\n5«Worodugu ɲafan masacɛ bena fanga sɔrɔ. Nga a ka ɲamɔgɔw dɔ bena barika sɔrɔ ka tɛmɛ ale kan. Barika bena kɛ a ka fanga la kosɔbɛ. 6Saan damani kɔ, u bena bɛn. Worodugu ɲafan masacɛ denmuso bena taga furu kɔgɔdugu ɲafan masacɛ fɛ, waasa u ka bɛn. Nga muso nin ka koo tena taga ɲa. A cɛɛ n'u deen tena to sii la. U ben'a yɛrɛ faga, n'a ka mɔgɔw, n'a facɛ, n'a cɛɛ.\n7«A kɔmɔgɔ dɔ bena wili a kɔ k'a nɔɔ ta. Ale bena taga kɔgɔdugu ɲafan masacɛ ka kɛlɛbolo kama ka don u ka dugu fariman kɔnɔ. A bena u kɛlɛ ka se u kɔrɔ. 8A bena u ka batofɛn nigɛlamanw ta, n'u ka minansɔbɛw, warigwɛlaman ni sanulamanw, ka taga n'u ye Ezipiti jamana na. Ale ni kɔgɔdugu ɲafan fɛ masacɛ tena se ɲɔgɔn ma tugu saan damani kɔnɔ. 9O tɛmɛnin kɔ, kɔgɔdugu ɲafan masacɛ bena taga worodugu ɲafan masacɛ kɛlɛ. O kɔ, a bena segi a ka jamana na. 10A deenw bena kɛlɛ labɛn. U bena jamaba lajɛn. U kelen bena taga u juguw kama n'a ka kɛlɛdenw ye. U bena taga don jamana nin kɔnɔ i n'a fɔ baa min fara ka yɛrɛkɛ. U kɔsegitɔ bena u juguw ka dugu fariman dɔ kɛlɛ.\n11«Worodugu ɲafan fɛ masacɛ dimininba bena bɔ ka kɛlɛ kɛ ni kɔgɔdugu ɲafan fɛ masacɛ ye, ale bena jamaba lajɛn a kama, nga a bena se jamaba nin kɔrɔ. 12A senin kɔ u kɔrɔ, a ben'a yɛrɛ boɲa. A kɔni bena mɔgɔ caaman faga. Nga a tena see sɔrɔ. 13Kɔgɔdugu ɲafan fɛ masacɛ bena kɛlɛbolo wɛrɛ labɛn, min jama ka bon ni fɔlɔta ye. Saan damani tɛmɛnin kɔ, a bena na n'a ka kɛlɛboloba nin ye, ni kɛlɛkɛminan caaman.\n14«O waati la, mɔgɔ caaman bena wili worodugu ɲafan masacɛ kama. Hali e ka siya cɛma, mɔgɔ farimanw fana bena muruti a ma, waasa koo yirata nin ka kɛ. Nga u bena dɛsɛ. 15Kɔgɔdugu ɲafan masacɛ bena n'a ka kɛlɛdenw sigi ka dugu barikaman dɔ datugu k'a minɛ. Worodugu ɲafan masacɛ ka kɛlɛdenŋanaw yɛrɛ tena se ka lɔ. U si tena fanga sɔrɔ ka lɔ. 16Kɛlɛtigɛla nin ben'a sago kɛ, mɔgɔ si tena se ka lɔ a ɲa. A bena taga sigi jamana diman na, min ka di ni jamanaw bɛɛ ye. O y'a sɔrɔ a ye cɛnni kɛ ka tɛmɛ. 17A ben'a fɔ ko ale bena hɛrɛ ɲini n'a ka jamana ka fanga ye. A ben'a denmuso di worodugu ɲafan masacɛ ma furu la, waasa k'a ka fanga nagasi. Nga o namarako nin tena ɲa a bolo. 18O kɔ, a ben'a ɲaa sin jii cɛma dugukolow la k'u caaman minɛ. Nga kɛlɛmasa dɔ le ben'a ka yɛrɛboɲako ban, k'a ka koo kɛninw juru sara a la. 19O kɔ, a ben'a ɲaa sin a yɛrɛ ka jamana dugu barikamanw faan fɛ. Nga dɛsɛ fɛ, a tena se ka foyi kɛ. A bena to a la, a koo tena mɛn tugu.\n20«A nɔtabaga bena mɔgɔ dɔ ci ka na ben jamana ka yɔrɔba kan. Nga tile damani tɛmɛnin kɔ, o masacɛ nin bena halaki. O saya nin tena kɛ jama ka murutili kosɔn, a tena faga kɛlɛyɔrɔ la.\n21«Mɔgɔw te mɔgɔ min jati, ani k'a boɲa i n'a fɔ masa, ale lo bena sigi a nɔɔ na. Mɔgɔw be hɛrɛ la tuma min na, ale bena bari ka na fanga ta o waati la, n'a ka dibidibikow ye. 22Kɛlɛden minw yɛrɛkɛra, a bena olu halaki pewu! A bɛnna ni minw ye, a bena olu ɲamɔgɔ dɔ faga. 23A bena bɛn ni dɔw ye. O kɔ, a bena to ka janfa kɛ fɔɔ a ka fanga be to ka boɲa ka taga, k'a sɔrɔ a kɔmɔgɔw man ca. 24Mɔgɔw be hɛrɛ la tuma min na, a bena taga jamana yɔrɔɲuman na ka koo kɛ, a faaw ma se ka min ɲɔgɔn kɛ. A bena na ben o yɔrɔ mɔgɔw kan k'u ka minanw n'u ka nafolow tilan a ka mɔgɔw cɛ. A bena dugu barikaman dɔw kɛlɛko jati minɛ, nga o ye waati dɔɔni koo ye dɔrɔn.\n25«A bena wili n'a barika, ni dusugwɛlɛya ye ka bila kɛlɛboloba dɔ ɲa, ka taga worodugu ɲafan masacɛ kama. Ale fana bena wili ni kɛlɛboloba ye min jama ka ca haali, barika b'u la kosɔbɛ. Nga, olu tena se. Bari, namara caaman bena kɛ u la. 26Masacɛ ka mɔgɔw yɛrɛ le ben'a janfa. A ka kɛlɛbolo bena nagasi, u caaman bena sa kɛlɛ la. 27Masacɛ fila nunu bena sigi dumuni kelen kunna. U kɔnɔ finnin bena galon tigɛ ɲɔgɔn ye. Nga u ka kolatigɛninw tena u si nafa, bari labanlon min sigira, o bena se a waati la. 28A kɔsegitɔ a ka jamana na, kɔgɔdugu ɲafan masacɛ bena segi ni nafolo caaman ye. Ala bɛnna ni jama min ye, a tɛmɛtɔ bena wili olu kama k'u kɛlɛ, ka sɔrɔ ka ta'a ka jamana kɔnɔ.\n29«Ni waati sera, a bena kɔsegi ka taga worodugu ɲafan kɛlɛ. Nga o ni fɔlɔta tena kɛ kelen ye. 30Kitimukaw bena na kurunw kɔnɔ k'a kɛlɛ. A fari bena faga. A bena segi. Dimikojugu fɛ, Ala bɛnna ni jama min ye, a bena olu kɛlɛ. A bena duu siri ni olu dɔw ye minw tilennin te Masaba ka koo la. 31- Alabatoso be dugu barikaman min kɔnɔ, a bena kɛlɛdenw bila ka na o ɲagami, saraka min be bɔ loon o loon, k'o koo ban. A bena fɛnjugu cɛnnikɛla bila sarakabɔyɔrɔ kan. 32Mɔgɔ minw bɛnna ni Ala ye, a bena olu cɛma janfaciw sɔrɔ n'a ka namara ye. Nga minw b'u ka Ala lɔn, olu bena to kantigiya la.\n33«Minw ye hakilitigiw ye u cɛma, olu bena mɔgɔ caaman kalan. Nga waati dɔ la, u bena u dɔw faga ni murujan ye, ka dɔw jɛni, ka dɔw minɛ jɔnya la, ka dɔw bololafɛnw ta. 34O tɔɔrɔ waati la, u bena dɛmɛ dɔɔni dama sɔrɔ. Bari mɔgɔ caaman bena fara u kan minw kɔnɔ gwɛnin tɛ. 35Hakilitigi nunu dɔw bena sa, janko mɔgɔ dɔw ka koo be yɛlɛma, u be saniya, u be kɛ jalakibaliw ye fɔɔ ka taga se laban waati ma. Bari o loon bena se a sewaati la.\n36- «Koo o koo ye masacɛ nin diya, a ben'o le kɛ. A ben'a yɛrɛ boɲa! O yɛrɛboɲa nin na, a ben'a yɛrɛ fisaya ni batofɛnw bɛɛ ye. Ala min ka bon ni batofɛn bɛɛ ye, a bena kabakokuma fɔ ale kama. A ka koo bena taga ɲa fɔɔ ka taga se Ala ka dimi danyɔrɔ la. Bari, min latigɛra, o bena kɛ cɔ! 37Masacɛ nin ten'a faaw ka joow boɲa, joo min koo ka di musow ye, a fana tena o boɲa, walima batofɛn wɛrɛ si. A ben'a yɛrɛ boɲa ni batofɛnw bɛɛ ye. 38Nga a bena dugu barikamanw ka joo dɔ bato u nɔɔ na, a faaw tun ma min lɔn. A bena ale sɔn ni sanu ye, ni warigwɛ, ni kabakuru sɔngɔgwɛlɛnw, ani minan wɛrɛw, minw sɔngɔ ka gwɛlɛ. 39Lonanw ka joo nin sababu la, a bena dugu barikamanw kɛlɛ. Minw mana sɔn o joo nin na, a bena boɲa la olu kan, k'u kɛ kuntigiw ye jamaba kunna, ani ka forow tilan u cɛ k'o kɛ u ka tɔnɔ ye.\n40«Ni laban waati sera, worodugu ɲafan fɛ masacɛ bena kɛlɛ daminɛ n'a ye. Nga kɔgɔdugu ɲafan fɛ masacɛ bena girin a kan ni kɛlɛkɛwotorow ye, ni sotigiw, ani kurun caaman ye. U bena yɛrɛkɛ ka taga don jamana caaman na i n'a fɔ baa min fara ka yɛrɛkɛ. 41Jamana min ka di ni jamanaw bɛɛ ye, a bena se yen. Mɔgɔ caaman nii bena to a la. Nga edɔmuw, ni mowabuw bena kisi, ani amoniw ɲamɔgɔw. 42A ben'a ka fanga la jamana caaman kan. Hali Ezipiti jamana yɛrɛ tena kisi. 43Ezipiti nafolo, sanu, warigwɛ ni minan sɔngɔgwɛlɛnw bɛɛ bena kɛ masacɛ nin ta ye. Libi, ni Etiyopi jamana bena kɛ a bolo. 44Nga kibaruyaw bena bɔ kɔrɔn fɛ, ni kɔgɔdugu ɲafan fɛ ka n'a hakili ɲagami. A dimininba bena bɔ ka taga mɔgɔ caaman nii bɔ. 45A ben'a ka fanisow lɔ kɔgɔji ni kulu nɔɔrɔman senuman furancɛ la. Saya bena bari a la o yɔrɔ la, dɛmɛbaga si tena sɔrɔ a la.»


Eze 36 AKKDC08 - «Ele adamaden, kiraya kɛ Isirayɛli - Bible Search\nEze 35 Eze 37\nIsirayɛlidenw bena u ka jamana tigiya sɔrɔ tugu\n1«Ele adamaden, kiraya kɛ Isirayɛli kuluw kama ko: Isirayɛli kuluw, aw k'aw tulo malɔ Masaba ka kuma na. 2Matigi, Masaba ko: Juguw y'a fɔ aw koo la ko: ‹Aha!› minkɛ, kulu nunu, minw be yen kabini fɔlɔfɔlɔ, olu kɛra anw ta ye. 3O la Ezekiyɛli, kiraya kɛ ko ne Matigi, Masaba ko: Mɔgɔw wilila aw kama faan bɛɛ la janko k'aw lakolonya, u ɲaa bɔra aw fɛ, aw kɛra siya tɔw ta ye. Olu yɛlɛla aw ma k'aw nɛni. 4O kosɔn, Isirayɛli kuluw, aw k'aw tulo malɔ ne Matigi, Masaba ka kuma na. Ne b'a fɔ aw ye ko aw ni tintinw, ni jisiraw ni kɔkɛnɛw, ni yɔrɔ minw cɛnna, ani dugu lakolonw, siya wɛrɛ minw bɛɛ b'aw laminina ye o minw kɔnɔfɛnw cɛ k'u lɔgɔbɔ. 5Ne Matigi, Masaba ko: Ne dusu gwannin be kumagwɛlɛn le fɔra siya tɔw bɛɛ koo la, ani Edɔmu mara bɛɛ, bari u ye ne ka jamana minɛ ni nisɔndiya ye kɔnɔnajuguya la janko k'a kongow kɛ u ta ye.\n6«O le kosɔn, kiraya kɛ Isirayɛli jamana koo la k'a fɔ kuluw ni tintinw, ni jisiraw ani kɔkɛnɛw ye ko ne Matigi, Masaba ko: ‹Ne diminin be keliya kuma fɔ, bari siya wɛrɛw y'aw dɔgɔya.› 7Ne Matigi, Masaba ko: ‹Ne ye n bolo wili ka kali ko aw lamini siyaw fana bena dɔgɔya sɔrɔ. 8Nga aw, Isirayɛli kuluw, yiriw bena to aw kan minw furaburu bena caya, u bena den ne ka jama Isirayɛli ye bari yanni dɔɔni u bena kɔsegi u faso la. 9Ayiwa, ne bena aw dɛmɛ ka n janto aw la, aw bena sɛnɛ, danni bena kɛ aw kan. 10Ne bena Isirayɛlidenw caya jamana yɔrɔ bɛɛ la. Mɔgɔw bena segi ka sigi duguw kɔnɔ. Dugu minw tun cira, olu bena lɔ kura ye. 11Ne bena mɔgɔw ni begɛnw caya aw kan, u bena deen caaman sɔrɔ ka caya kosɔbɛ. Ne bena mɔgɔw sigi aw kan i n'a fɔ waati tɛmɛnin na, k'u ka nafolo caya ni fɔlɔta ye. O tuma na, aw ben'a lɔn ko ne ye Masaba le ye. 12Ne ben'a to ne ka jama Isirayɛli be taama yen. Aw bena kɛ u ta ye, aw bena kɛ u niyɔrɔ ye. Aw tena u deenw faga tugu.›\n13«Ayiwa, Matigi, Masaba ko: ‹Isirayɛli kuluw, a fɔra aw koo la ko aw be mɔgɔw halaki k'aw ka jamanadenw faga minkɛ, 14aw tena mɔgɔw halaki tugu. Aw tena u deenw faga tugu. Ne Matigi, Masaba ko: 15Ne ten'a to aw be siya wɛrɛw ka dɔgɔyakuma mɛn tugu. Aw tena tɔɔrɔ siyaw ka dɔgɔya kosɔn tugu. Aw ten'a to aw ka siya seen be talon ka ben tugu. Ne Matigi, Masaba le ko ten.› »\nMasaba bena Isirayɛlidenw lajɛn tugu\n16Masaba kumana ne fɛ tugu ko: 17«Adamaden, Isirayɛlidenw sigira u yɛrɛ ka jamana kɔnɔ tuma min na, u y'a nɔgɔ u taamacogo n'u ka kɛwaliw fɛ. U taamacogo tun be ne ɲana i n'a fɔ muso landatɔ ka nɔgɔ. 18Ne ye n dimi bɔ u la kosɔbɛ, bari u ye mɔgɔw faga jamana kɔnɔ, k'u yɛrɛ nɔgɔ u ka joo sɔnko fɛ. 19Ne y'u jɛnsɛn siya wɛrɛw cɛma, u yɛrɛkɛnin tun be jamana wɛrɛw kɔnɔ. Ne y'u kiti ka kɛɲɛ n'u taamacogo n'u ka kɛwaliw ye. 20U tagara yɔrɔ o yɔrɔ siya wɛrɛw cɛma, u ye ne tɔgɔ senuman cɛn bari a fɔra u koo la ko u ye Masaba ka mɔgɔw ye, nga u wajibiyara ka bɔ a ka jamana kɔnɔ. 21Ayiwa, ne tun be hami n tɔgɔ senuman koo la, Isirayɛlidenw tun ye o min cɛn siya wɛrɛw cɛma u taayɔrɔw la.\n22«O le kosɔn, a fɔ Isirayɛlidenw ye ko ne Matigi, Masaba ko: Isirayɛlidenw, ne tena nin kɛ aw kosɔn, ne ben'a kɛ n tɔgɔ senuman le kosɔn, aw ye min cɛn siya wɛrɛw cɛma aw taayɔrɔw la. 23Aw ye ne tɔgɔba min cɛn siya wɛrɛw cɛma, ne bena nɔɔrɔ la o kan. Ni ne y'o kɛ u ɲana aw sababu la, u ben'a lɔn ko ne ye Masaba le ye. Ne Matigi, Masaba le ko ten. 24Ne bena aw bɔ siya wɛrɛw cɛma, jamanaw bɛɛ la, k'aw lajɛn, k'aw segi aw yɛrɛ ka jamana na.\n25«Ne bena jiɲuman seriseri aw kan, aw bena saniya. Ne bena aw saniya ka bɔ aw ka nɔgɔtɔya koow n'aw ka josɔnko bɛɛ la. 26- Ne bena dusukura di aw ma k'aw hakili lakuraya. Aw dusu min ka gwɛlɛ i n'a fɔ kabakuru, ne bena o bɔ aw la ka dusuɲuman di aw ma. 27Ne bena n Nii don aw la, k'a kɛ aw be ne ka kolatigɛninw kɛ ka ne ka fɔtaw bato ka ɲa. 28Ne ye jamana min di aw bɛmaw ma, aw bena sigi o kɔnɔ. Aw bena kɛ ne ka mɔgɔw ye, ne bena kɛ aw ka Ala ye. 29Ne bena aw kisi ka bɔ aw ka nɔgɔtɔyaw bɛɛ ma. Ne ben'a kɛ suman be ɲa, ne tena kɔngɔ bila aw la tugu. 30Ne ben'a kɛ yiriw be deen caaman kɛ, sɛnɛfɛnw be caya janko aw kana maloya kɔngɔ kosɔn tugu siya wɛrɛw cɛma. 31O tuma na, aw hakili bena jigi aw taamacogojugu n'aw ka kɛwalijuguw la. Aw bena ɲugu aw yɛrɛ la, aw ka kojuguw bɛɛ kosɔn. 32Aw k'a lɔn ko ne tena nin kɛ aw kosɔn dɛ. Ne Matigi, Masaba le ko ten. Isirayɛlidenw, aw ka maloya, aw kuun ka surun aw taamacogo kosɔn!\n33«Ne Matigi, Masaba ko: Ni ne y'aw saniya ka bɔ aw ka kojuguw bɛɛ la loon min na, o loon na, ne ben'a kɛ mɔgɔw be sigi aw ka duguw kɔnɔ tugu. Dugu minw tun kɛra tomo ye, olu bena lɔ kura ye tugu. 34Dugukololakolon bena sɛnɛ, tɛmɛbagaw ten'a filɛ yɔrɔlakolon ye tugu. 35U ben'a fɔ ko nin dugukolo min tun cɛnna, ko sisan a kɛra i n'a fɔ Ala ka yɔrɔɲuman. Ko dugu minw tun cira ka lakolonya ka kɛ tomo ye, sisan u y'olu lɔ ka kɛ dugu barikamanw ye, mɔgɔw sigira u kɔnɔ. 36O tuma na, siya minw tora aw lamini na, olu ben'a lɔn ko ne Masaba ye dugu cininw lɔ kura ye, ko dugukolo min tun kɛra yɔrɔlakolon ye, ne ye danni kɛ o kɔnɔ. Ne Masaba le ko ten, ne ye min fɔ, ne bena o kɛ.\n37«Ne Matigi, Masaba ko: Ne bena sɔn Isirayɛlidenw ka ne daali tugu ne n'u dɛmɛ. Ne bena u kɔmɔgɔw caya i n'a fɔ sagakulu. 38Dugu cininw bena fa jamakuluw la, u bena caya i n'a fɔ saraka sagaw, u be minw kɛ sarakaw ye Zeruzalɛmu, ɲanagwɛ waatiw la. O tuma na, u ben'a lɔn ko ne ye Masaba le ye.»


Ɛsi 5 AKKDC08 - O waati la, Isirayɛli ka Ala y'a ka - Bible Search\nƐsi 4 Ɛsi 6\nZuwifuw be Alabatoso lɔ tugu\n1O waati la, Isirayɛli ka Ala y'a ka kira Aze, ni Ido dencɛ kira Zakari ci ka kuma zuwifuw fɛ minw tun be Zuda mara la, ani Zeruzalɛmu. 2- O la, Salatiyɛli dencɛ Zorobabɛli ni Yozadaki dencɛ Zozuwe wilila ka Ala ka soo lɔbaara daminɛ Zeruzalɛmu. Ala ka kiraw tun tora n'u ye o baara la fana k'u dɛmɛ. 3O waati la, masacɛ ka lasigiden Tatinayi min tun be Efarati baji kɔfɛ mara kunna, ale ni Setari Bozinayi, ani u tɔɲɔgɔnw wilila ka na u fɛ k'u ɲininga ko: «Jɔn le ye sira di aw ma ko aw ka soo nin n'a laminikogow lɔ? 4Jɔn ni jɔnw le be baara nin kɛra?» 5Nga Ala ye zuwifuw ka cɛkɔrɔbaw dɛmɛ, u ma baara lɔ. U y'o kibaru ci Dariyusi ma fɔlɔ, ka kɔnɔni kɛ fɔɔ o kɔsegi ka na.\nU be zuwifuw jalaki Dariyusi ye\n6Masacɛ ka lasigiden Tatinayi min be Efarati baji kɔfɛ mara kunna, ale ni Setari Bozinayi, ani u tɔɲɔgɔnw minw be Afarisaki, baji kɔfɛ fana, olu le tun ye bataki ci masacɛ Dariyusi ma. 7Bataki nin na, u tun y'a fɔ a ye ko: «Masacɛ Dariyusi, an b'i fo. 8An b'a fɔ e masacɛ ye ko an tagara Zuda mara la, Ala min ka bon, ale ka soo yɔrɔ la. U b'a lɔra ni kabakurubabaw ye, ani u b'a la ka lɔgɔw yɛrɛ don kogow la. U b'u sɔbɛ don u ka baara la, a fana be ɲana kosɔbɛ. 9An y'u ka cɛkɔrɔbaw ɲininga, ko jɔn le ye sira di u ma ko u ka soo nin lɔ ani a laminikogo. 10An fana y'u ɲininga u tɔgɔw la janko an ka se k'u ɲamɔgɔw tɔgɔw yira i la. 11U ye jaabili min d'an ma, o filɛ: u k'olu ye sankolo ni dugukolotigi Ala ka baarakɛlaw ye, ko Isirayɛlidenw ka masacɛba dɔ le tun ye Ala ka soo nin lɔ a be saan caaman bɔ sisan, k'olu b'o le lalagara k'a lɔ. 12- Ko nga olu faaw tun y'a kɛ Sankolotigi Ala dimina, k'o la, a tun y'u don Babilɔni masacɛ Nabukodonozɔri Kalideka bolo ko ale lo ye soo nin ci, ani ka jama minɛ ka taga n'u ye Babilɔni.\n13- «Nga Babilɔni masacɛ Sirusi ka masaya saan fɔlɔ la, ale tun ye sira di ko Ala ka soo nin ka lɔ. 14Ko Nabukodonozɔri tun ye Ala ka sokɔnɔminan sanulamanw ni warigwɛlaman minw ta ka bɔ soo nin kɔnɔ Zeruzalɛmu, ka taga u bila Babilɔni joso kɔnɔ, masacɛ Sirusi y'u bɛɛ ta ka bɔ o yɔrɔ la k'u di cɛɛ dɔ ma min tɔgɔ ko Sɛsibasari, a tun ye min sigi Zuda mara kunna. 15Ko a tun y'a fɔ ale ye ko a ka taga u bila Zeruzalɛmu, Alabatoso kɔnɔ. A y'a fɔ fana k'u ka Ala ka soo lɔ tugu a yɔrɔkɔrɔ la. 16Ko Sɛsibasari nin nana dɔrɔn ka Ala ka soo nin juu sigi Zeruzalɛmu, k'a ta o waati ma fɔɔ ka na se bii ma, k'olu b'a lɔra, nga a ma ban fɔlɔ. 17Ayiwa, sisan an b'a ɲini ele masacɛ fɛ ko n'i sɔnna, i k'a to u be ɲinini kɛ Babilɔni masacɛ ka sɛbɛw kɔnɔ, k'a filɛ ni masacɛ Sirusi tun ye sira di tiɲɛ na ko u ka Ala ka soo nin lɔ Zeruzalɛmu. O kɔ, masacɛ, fɛɛn min ka di ele ye, i b'o fɔ an ye.»


MAKABEW FƆLƆ 16 AKKDC08 - Zan bɔra Gazara ka taga - Bible Search\nMAKABEW FƆLƆ 15 MAKABEW FILANAN int\nMAKABEW FƆLƆ 16\nSimɔn deenw be Kɛndebe gwɛn\n1Zan bɔra Gazara ka taga Kɛndebe ka kɛwaliw lakali a facɛ Simɔn ye. 2Simɔn y'a dencɛ kɔrɔbaninw fila wele, n'o ye Zuda ni Zan ye, k'a fɔ u ye ko: «Ne ni n badenw, ani n faa ka somɔgɔw, anw ye Isirayɛlidenw juguw kɛlɛ kabini an kanbelen tuma na fɔɔ ka na se bii ma. An sera ka Isirayɛlidenw kisi siɲɛ caaman. 3Sisan, ne kɔrɔla, aw ye kanbelenkɔrɔw ye Sankolotigi ka makari barika la. O la, aw ka ne ni n baden nɔɔ ta, aw ye taga kɛlɛ kɛ an ka siya kama, Sankolotigi k'aw dɛmɛ.»\n4Zan ye kɛlɛden mɔgɔ waa mugan (20 000) ni sotigi dɔw woloma jamana kɔnɔ, ka taga n'u ye Kɛndebe kama. U sira Modina. 5O dugusagwɛ, u wilila joona ka gwɛrɛ kɛnɛyɔrɔ la. O yɔrɔnin kelen, kɛlɛden sennatigiw ni sotigi caaman nana u kunbɛn, nga kɔɔ tun be u ni ɲɔgɔn cɛ. 6Zan n'a ka mɔgɔw y'u yɛrɛ labɛn ka lɔ u ɲafɛ. Zan y'a ye ko a ka mɔgɔw be siranna ka kɔɔ tigɛ minkɛ, a kɔnna k'a tigɛ. A ka mɔgɔw y'o ye tuma min na, u tugur'a kɔ k'a tigɛ. 7A y'a ka kɛlɛdenw tilan, ka sotigiw bila sennatigiw cɛma, bari u juguw ka sotigiw tun ka ca kosɔbɛ. 8U ye buruw fiyɛ, Isirayɛlidenw sera Kɛndebe n'a ka kɛlɛdenw kɔrɔ. Kɛndebe ka mɔgɔ caaman fagara, minw ma faga, olu bolila ka taga u ka dugu barikaman kɔnɔ. 9Zan baden Zuda mandimina, nga Zan tugura bolibagaw kɔ fɔɔ ka taga se Kedurɔn, Kɛndebe tun ye dugu min lɔ kura ye. 10Bolibaga dɔw tagara fɔɔ kongojan na ka don k'u yɛrɛ kalifa sangasow kɔnɔ minw be Azɔtɔsi gɛrɛfɛ. Zan ye dugu nin jɛni, Isirayɛlidenw juguw mɔgɔ waa fila (2 000) fagara. O kɔ, Zan kɔsegira Zude mara la hɛrɛ la.\nU be Simɔn faga\n11Abubasi deen Potoleme tun kɛra Zeriko kɛnɛba mara kuntigi ye. Warigwɛ ni sanu caaman tun b'a fɛ, 12bari sarakalasebagaw kuntigi Simɔn birancɛ tun lo. 13A tun b'a yɛrɛ boɲa kojugu fɔɔ a tun b'a fɛ ka kɛ jamana kuntigi ye. O la, a y'a latigɛ ko a be Simɔn n'a dencɛw faga cekuya la. 14O waati la, Simɔn tun be jamana duguw yaalala k'a filɛ u mako be fɛɛn minw na. A tagara Zeriko n'a deen Matatiyasi ni Zuda ye, girɛkiw ka masaya saan 177nan kalo tan ni kelennan na, min ye *Sebati kalo ye. 15Abubasi dencɛ y'u kunbɛn dugudennin barikaman dɔ kɔnɔ, a tun ye min lɔ n'a be wele ko Dɔki. Nga miiriyajugu tun b'a kɔnɔ. A ye dumuniba labɛn u ye, k'a sɔrɔ a tun ye mɔgɔw dogo dugu barikaman kɔnɔ. 16Simɔn n'a deenw fara dɔrɔ la tuma min na, Potoleme n'a ka mɔgɔw wilila k'u ka kɛlɛkɛminanw ta, ka girin Simɔn kan dumunikɛbon na k'ale n'a deen fila nunu, n'a ka baarakɛla dɔw faga. 17Potoleme ye janfa juguman kɛ Simɔn na ten, a ye koɲuman sara ni kojugu ye.\n18Potoleme ye min kɛ, a y'o lakali masacɛ Antiyokusi ye sɛbɛ kɔnɔ k'a ɲini a fɛ ko a ka kɛlɛdenw ci a ma k'a dɛmɛ janko a ka se ka duguw n'u kongow minɛ k'u don masacɛ bolo. 19A ye mɔgɔ wɛrɛw ci ka taga Gazara k'u ka Zan faga. A ye batakiw ci kɛlɛkuntigiw ma k'u wele ka na a fɛ, ko ale bena warigwɛ ni sanu, ani boɲafɛnw d'u ma. 20A ye mɔgɔ wɛrɛw ci ka taga Zeruzalɛmu k'o minɛ, ka kulu fana minɛ, Alabatosoba be min kan. 21Nga mɔgɔ dɔ kɔnna u ɲa ka taga Gazara ka Zan lasɔmi a facɛ n'a badenw saya la, k'a fɔ a ye ko Pitoleme ye mɔgɔ dɔw ci ko u ka na ale fana faga. 22Zan ye kibaruya nin mɛn tuma min na, a hakili ɲagamina kosɔbɛ. A lasɔminin kɔ, mɔgɔ minw tun cira ka na a fagayɔrɔ la, a y'olu minɛ k'u faga.\n23Zan ka kɛwali tɔw, n'a ka kɛlɛkow, n'a ye cɛfariyako minw kɛ, ka dugu laminikogow lɔ, n'a ka baara wɛrɛw, 24kabin'a y'a faa nɔɔ ta, o bɛɛ be sɔrɔ sarakalasebagaw kuntigi ka saan o saan kɛwaliw kitabu kɔnɔ.


Eze 12 AKKDC08 - Masaba kumana ne fɛ ko: «Adamaden, i - Bible Search\nEze 11 Eze 13\nKirayakuma, Isirayɛlidenw kama\n1Masaba kumana ne fɛ ko: 2- «Adamaden, i siginin be mɔgɔmurutininw cɛma. Ɲaa b'u fɛ, nga u te yeli kɛ. Tulo b'u fɛ, nga u te mɛnni kɛ, bari u murutinin lo. 3E kɔni, adamaden, i ka minanw labɛn u ɲana tilefɛ, i ko mɔgɔ min be minɛna ka taga jamana wɛrɛ la. I be yɔrɔ min na, i ka bɔ yen ka taga yɔrɔ wɛrɛ la u ɲana. N'a sɔrɔ u ben'a faamu ko u ye soo murutinin le ye. 4Tilefɛ, bɔ n'i ka minanw ye u ɲana, i n'a fɔ mɔgɔ min be minɛna ka taga jamana wɛrɛ la. Wulafɛ, i yɛrɛ ka bɔ u ɲana i n'a fɔ mɔgɔ min be tagara jamana wɛrɛ la. 5I ka dugu laminikogo sɔgɔ u ɲana k'i ka minanw bɔ o woo fɛ. 6I ka minan nunu la i gaman kan u ɲana ka bɔ n'u ye dibi la. I k'i ɲaa datugu janko i kana i taayɔrɔ ye, bari ne b'i kɛra taamasiɲɛ ye Isirayɛlidenw fɛ.» 7Ayiwa, min fɔra ne ye, ne y'o kɛ. Ne ye n ka minanw ta ka bɔ n'u ye tilefɛ, o min be i ko mɔgɔ ta, min be minɛna ka taga jamana wɛrɛ la. Wulafɛ, ne ye kogo sɔgɔ ka bɔ ni n ka minanw ye dibi la k'u la n gaman kan u ɲana ka taga.\n8O dugusagwɛ sɔgɔma, Masaba kumana ne fɛ ko: 9«Adamaden, Isirayɛlidenw murutinin nunu ma i ɲininga ko i be mun le kɛra wa? 10I k'u jaabi ko ne Matigi, Masaba ko: Kirayakuma nin be Zeruzalɛmu kuntigi ani Isirayɛlidenw bɛɛ ma, minw be o yɔrɔ la. 11I k'a fɔ u ye ko i kɛra taamasiɲɛ ye u fɛ, ko i ye min kɛ, o ɲɔgɔn bena kɛ u la. Ko u juguw bena u minɛ ka taga n'u ye jamana wɛrɛ la. 12U ka kuntigi ben'a ka minanw ta k'u bila a gaman kan dibi la ka bɔ. U bena kogo sɔgɔ, a bena bɔ o woo fɛ. A ben'a ɲaa tugu janko a kana se k'a taayɔrɔ ye. 13- Ne bena n ka jaan la a ɲa, k'a minɛ. Ne bena taga n'a ye Babilɔni jamana na, nga a tena o jamana nin ye, a bena sa yen. 14Minw b'a lamini, a kɔlɔsibagaw n'a ka kɛlɛdenw, ne bena olu bɛɛ jɛnsɛn diɲɛ faan bɛɛ la, ani ka tugu u kɔ ni murujan ye. 15Ne bena u jɛnsɛ siya wɛrɛw cɛma, k'u yɛrɛkɛ jamana wɛrɛw kɔnɔ, o tuma na, u ben'a lɔn ko ne ye Masaba le ye. 16O n'a ta bɛɛ, ne bena dɔw mara k'u kisi murujan ni kɔngɔ ani fɔɲɔbana ma janko u be taga siya minw cɛma, u k'u ka kokolonw bɛɛ lakali o yɔrɔw la. O tuma na, u ben'a lɔn ko ne ye Masaba le ye.»\n17O kɔ, Masaba kumana ne fɛ ko: 18«Adamaden, i yɛrɛyɛrɛtɔ k'i ka dumuni kɛ, i ka minni kɛ ni hakiliɲagami ni siranya ye. 19A fɔ jamana kɔnɔ mɔgɔw ye ko Zeruzalɛmuka minw be Isirayɛli mara la, ne Matigi, Masaba be min fɔ olu koo la, o filɛ nin ye: Ko u hakili ɲagaminin bena dumuni kɛ, u jigi tigɛnin bena jii min, bari jamana kɔnɔ nafolo bɛɛ bena cɛn a kɔnɔ mɔgɔw ka fariyakow kosɔn. 20Mɔgɔ be dugu minw kɔnɔ, olu bena kɛ tomo ye, jamana bena kɛ yɔrɔlakolon ye. O tuma na, aw ben'a lɔn ko ne ye Masaba le ye.»\nMasaba ye min fɔ, o bena kɛ\n21Masaba kumana ne fɛ ko: 22«Adamaden, mun y'a to aw be talen nin la Isirayɛli jamana koo la? Ko: ‹Loon caaman be tɛmɛ, yelifɛnw do te dafara.› 23I k'a fɔ u ye ko ne Matigi, Masaba ko: Ne bena talen nin ban, u ten'a la Isirayɛli jamana kɔnɔ tugu. Nga a fɔ u ye ko: ‹Loon be sera, yelifɛnw bɛɛ dafalon be sera.› 24Yelifɛnkolon, walima filɛlikɛkuma tena sɔrɔ Isirayɛlidenw cɛma tugu. 25Ne Masaba be fɛɛn o fɛɛn fɔ, o bɛɛ bena kɛ, o tena mɛn ka sɔrɔ ka kɛ. Ayiwa, Isirayɛliden murutininw, ne be fɛɛn o fɛɛn fɔ, ne bena o kɛ aw ka tile la. Ne Matigi, Masaba le ko ten.»\n26Masaba kumana ne fɛ ko: 27«Adamaden, Isirayɛlidenw b'a fɔra ko: ‹Kira be fɛɛn min ye, o tena kɛ yanni sini cɛ. A be kirayakuma minw fɔ, olu ye waatijan koo ye.› 28O la, i k'a fɔ u ye ko ne Matigi, Masaba ko: Ne ye koo minw fɔ, o si tena bila ka suma tugu. Ne be min fɔ, o bena kɛ. Ne Matigi, Masaba le ko ten.»


Tes fɔlɔ 3 AKKDC08 - Tuma min na an tun te se ka muɲuli - Bible Search\nTes fɔlɔ 2 Tes fɔlɔ 4\nTes fɔlɔ 3\n1- Tuma min na an tun te se ka muɲuli kɛ tugu, an y'a miiri ko ni an tora an kelen Atɛni, o ka fisa. 2O le y'a to, an ye an balimacɛ Timote ci aw fɛ, ale ye Ala ka baarakɛla ye Krista ka kibaru diman fɔli kosɔn, an y'a ci waasa ale ka taga aw dɛmɛ, ani k'aw ladi aw jigi koo la, 3waasa aw, mɔgɔ si fari kana faga tɔɔrɔ kosɔn minw y'aw sɔrɔ sisan, bari aw yɛrɛ b'o lɔn ka ban ko wajibi lo, o k'an sɔrɔ. 4An tun b'aw cɛma tuma min na, an tun b'a fɔra aw ye ko an ka kan ka tɔɔrɔ. O le kɛra, aw yɛrɛ b'o lɔn. 5Ne tun te se ka muɲuli kɛ tugu, o la ne ye Timote ci, waasa ale ka taga aw filɛ yala n'aw jigi be Ala kan tugu, janko a ka kɔsegi ka na n'o kibaruya ye. Ne tun be siran ko Sutana kana aw nigɛ k'an ka baara kɛ fu ye.\nPɔli be nisɔndiya Tesalonikaw kosɔn\n6- Sisan, Timote bɔra aw fɛ ka na se yan an fɛ. A ye kibaruɲuman fɔ aw koo la. A ko jigiɲuman be aw fɛ, ko aw be ɲɔgɔn kanu. An ka koo be aw kɔnɔ cogo min na, a y'o fɔ, ko aw b'a fɛ k'an ye kosɔbɛ, i n'a fɔ an fana b'a fɛ k'aw ye cogo min na. 7O le y'a to, n balimaw, k'an to an ka sigɛn n'an ka tɔɔrɔ la, an y'a ye tuma min na ko aw jigi lanin be Matigi kan halibi, an ye nisɔndiya sɔrɔ. 8Sisan an be se ka ninakili ka ɲa bari aw jijanin lo ka to Matigi ka jɛnɲɔgɔnya la. 9An ye nisɔndiya min sɔrɔ aw kosɔn, an m'a lɔn an bena Ala fo o la cogo min na. 10N'an be Ala daali tuma min na, suu fara tile kan, an b'a ɲini a fɛ kosɔbɛ ko a ka sira di an ma, waasa an ka se ka taga aw filɛ ani k'aw dɛmɛ tugu k'aw jigi sabati.\n11An b'a ɲini ale an Faa Ala fɛ ani an Matigi Yezu fɛ, u ka sira di an ma loon dɔ waasa ka taga aw fɛ. 12Kanuya min be aw ni ɲɔgɔn cɛ, ani mɔgɔ wɛrɛw faan fɛ, Matigi k'o sabati kosɔbɛ i n'a fɔ an b'aw kanu cogo min na. 13A ka barika don aw la, aw ka kɛ mɔgɔɲumanw ni jalakibaliw ye an Faa Ala ɲakɔrɔ, an Matigi Yezu kɔsegituma na n'a ka mɔgɔw bɛɛ ye.


Zoz 20 AKKDC08 - Masaba y'a fɔ Zozuwe ye ko a k'a fɔ - Bible Search\nZoz 19 Zoz 21\nDugu wɔɔrɔ ka koo\n1Masaba y'a fɔ Zozuwe ye ko 2- a k'a fɔ Isirayɛlidenw ye ko u ka duguw dɔ woloma k'u sigi k'o kɛ kalifayɔrɔw ye mɔgɔw fɛ, i n'a fɔ a tun y'a ɲini u fɛ Musa barika la cogo min na. 3O la, ni mɔgɔ dɔ y'a tɔɲɔgɔn faga k'a sɔrɔ a tun m'a lawili a kama, a ma tugu k'a kɛ, ale be se ka ta'a yɛrɛ kalifa o duguw dɔ la, u bena kɛ u kalifayɔrɔ ye janko u ka kisi jurusarabaga ma. 4O mɔgɔfagala nin bena boli ka taga dugu nunu dɔ la, ka taga lɔ dugu nin donda la, k'a ka koo ɲafɔ o yɔrɔ cɛkɔrɔbaw ye. O kɔ, olu ben'a minɛ ka don n'a ye dugu kɔnɔ ka sigiyɔrɔ d'a ma, a ka to olu fɛ. 5Ni jurusarabaga tugur'a kɔ ka na se o yɔrɔ la, u man kan k'a di o tigi ma, bari a m'a lawili a kama. A tɔɲɔgɔn nin tun te a jugu ye ka kɔrɔ. 6A bena to o dugu nin kɔnɔ fɔɔ n'a nana lɔ jama ɲakɔrɔ u k'a kiti, ani fɔɔ ka taga se sarakalasebagaw kuntigiba ka saya ma fana, min be baara la o waati la. N'o bɛɛ kɛra ka ban, mɔgɔfagala nin be se ka segi ka ta'a ka dugu la, ka sigi a ka soo kɔnɔ, a tun bolila ka bɔ dugu min kɔnɔ.\n7U ye Kedɛsi woloma Galile mara la, min be Nɛfutali kuluyɔrɔ la, ani Sisɛmu min be Efarayimu mara kuluyɔrɔ la, ni Kiriyataraba, min ye Eburɔn ye, Zuda mara kuluyɔrɔ la. 8Zurudɛn baji kɔfɛ fana, Zeriko kɔrɔn ɲafan na, u ye Bɛsɛri woloma min be kongokolon kɔnɔ, Urubɛn kɔmɔgɔw ka mara kɔkɛnɛ na. U ye Aramɔti woloma Galaadi mara la, Gadi kɔmɔgɔw ka mara kɔnɔ. U fana ye Golan woloma, min be *Basan mara la, Manase kɔmɔgɔw ka mara kɔnɔ.\n9O dugu nunu le wolomana ka sigi Isirayɛlidenw ye ni lonanw ye u cɛma, janko ni mɔgɔ dɔ y'a tɔɲɔgɔn faga n'a tun m'a lawili a kama, o tigi ka se ka ta'a yɛrɛ kalifa o dugu nunu dɔ la, jurusarabaga kan'a sɔrɔ k'a faga, n'a ma lɔ jama ɲakɔrɔ u k'a kiti.


Sad 17 AKKDC08 - «Nɔɔ, walima fiɲɛ, be tura, walima - Bible Search\nSad 16 Sad 18\n1«Nɔɔ, walima fiɲɛ, be tura, walima saga min na, aw kana o kɛ saraka ye Masaba aw ka Ala ye, bari o man d'a ye fewu.\n2«Masaba aw ka Ala be dugu minw dira aw ma, ni cɛɛ, walima muso dɔ sɔrɔla aw cɛma o dɔ kɔnɔ, n'a ye koo dɔ kɛ min ye kojugu ye Masaba aw ka Ala ɲakɔrɔ, ka Ala ka bɛɛn cɛn, 3- ka taga fɛɛn wɛrɛw bato, k'a kunbiri gwan u kɔrɔ, min be danna ne ka fɔta la, walima ka tile bato, walima kalo, walima lolow, 4n'aw y'o koo mɛn dɔrɔn, aw ka sɛgɛsɛgɛli kɛ kosɔbɛ. N'a lɔnna k'o kokolon nin kɛra tiɲɛ na Isirayɛlidenw cɛma, 5o kojugu nin kɛbaga mana kɛ muso, walima cɛɛ ye wo, aw k'a minɛ ka taga n'a ye dugu donda la, k'a bon ni kabakuru ye k'a faga. 6- Mɔgɔ min ka jalaki ser'a fagako ma, o tigi be se ka faga ni seere mɔgɔ fila, walima saba sɔrɔla. N'o tɛ, a te se ka faga seere kelen kosɔn. 7- Seerew le ka kan ka kɔn k'a tigi bon ni kabakuru ye, mɔgɔ tɔw bɛɛ ka sɔrɔ ka fara u kan, k'a faga. O la, aw bena kojugu bɔ aw cɛma.\n8«Ni kiti dɔ gwɛlɛyara aw fɛ, i n'a fɔ mɔgɔfagako, walima sɔsɔliko dɔ, walima dɔ k'a tɔɲɔgɔn mandimi, aw ka kan ka taga n'o ye Masaba aw ka Ala ka yɔrɔ wolomanin na. 9Aw ka sarakalasebagaw ye, minw ye Levi kɔmɔgɔw ye, k'u ɲininga, ani kititigɛla min be yen o waati la. Olu bena kiti nin tigɛ aw ye. 10U bena min fɔ aw ɲana Masaba ka yɔrɔ wolomanin na, aw k'o kɛ. Aw ka banba k'u ka fɔta bɛɛ kɛ. 11U bena min latigɛ k'a fɔ aw ye, aw kana jɛngɛ cogo si la ka bɔ o kan.\n12«Sarakalasebaga min b'a ka baara kɛ Masaba aw ka Ala ɲakɔrɔ, ni mɔgɔ dɔ y'a ɲaa don ale la, walima kititigɛla la, ka koo dɔ kɛ n'a ma mɛnni kɛ u fɛ, o tigi ka kan ka faga. O la, aw bena kojugu bɔ Isirayɛlidenw cɛma. 13Jama bɛɛ bena o koo mɛn, u bena siran, u si tena sɔn ka ɲadonya kɛ tugu.\nMasacɛw ka koo\n14- «Masaba aw ka Ala be jamana min dira aw ma, n'aw donna o kɔnɔ tuma min na k'a kɛ aw ta ye ani ka sigi yen, n'aw b'a fɛ ka masacɛ sigi aw kunna, i n'a fɔ siya minw bɛɛ b'aw lamini na, 15Masaba aw ka Ala bena mɔgɔ min woloma, aw ka banba k'ale kɛ aw ka masacɛ ye. A ka kan ka kɛ aw balima dɔ ye. Aw kana lonan sigi aw kunna, ale te aw dɔ ye.\n16- «Ka fara o kan, o masacɛ nin man kan ka kɛ ni soo caaman ye, a man kan ka mɔgɔ ci ka segi ka taga Ezipiti ka soo dɔw san, bari Masaba y'a fɔ aw ye ko aw man kan ka segi ka taga o yɔrɔ la tugu. 17- A man kan ka kɛ muso caaman tigi ye, janko u kan'a kunnacɛn. A man kan ka kɛ warigwɛ ni sanu caaman tigi ye fana.\n18«N'a sigira masaya la tuma min na, sariya min be sarakalasebagaw fɛ, minw ye Levi kɔmɔgɔw ye, a ka kan ka sɛbɛ dɔ ta k'o sariya nin sɛbɛn a kɔnɔ k'o kɛ a yɛrɛ ta ye. 19A k'o bila a yɛrɛ gɛrɛfɛ, ka to k'a kalan loon bɛɛ a sii bɛɛ kɔnɔ, waasa a ka se ka siran Masaba a ka Ala ɲa, ani ka sariya nin kɔnɔnakuma n'a ka fɔta bɛɛ bato. 20O la, a ten'a yɛrɛ boɲa n'a balimaw ye, ka ban ka sariya bato cogo si la. O la, a n'a kɔmɔgɔw bena mɛn Isirayɛli kunna.


Kok 9 AKKDC08 - Isirayɛlidenw bɔnin kɔ Ezipiti jamana - Bible Search\nKok 8 Kok 10\n1- Isirayɛlidenw bɔnin kɔ Ezipiti jamana na saan filanan kalo fɔlɔ la, Masaba kumana Musa fɛ kongokolon kɔnɔ Sinayi kulu gɛrɛfɛ k'a fɔ a ye ko: 2«Isirayɛlidenw ka kan ka *Hɔrɔnya ɲanagwɛ kɛ a waati latigɛnin na. 3Aw k'a kɛ a waati latigɛnin na, kalo nin tile tan ni naaninan loon tileben tuma na. Landa ni koo minw fɔr'a koo la, aw ka kan ka olu kɛ.»\n4Musa y'a fɔ Isirayɛlidenw ye k'u ka Hɔrɔnya ɲanagwɛ kɛ. 5U y'a kɛ saan kalo fɔlɔ tile tan ni naaninan loon tileben tuma na, kongokolon kɔnɔ Sinayi kulu gɛrɛfɛ. Masaba tun ye min fɔ Musa ye, Isirayɛlidenw y'o bɛɛ kɛ.\n6Nga mɔgɔ dɔw tun saniyanin tɛ sariya faan fɛ, bari u tun magara suu dɔ la. O la, u ma se ka Hɔrɔnya ɲanagwɛ kɛ o loon na. U tagara Musa ni Arɔn fɛ o loon kelen na 7k'a fɔ Musa ye ko: «An nɔgɔnin lo suu koɲa kama. Mun na o b'an bali ka saraka bɔ Masaba ye ni Isirayɛliden tɔw ye a waati latigɛnin na?»\n8Musa y'a fɔ u ye ko: «Aw ye lɔ, Masaba bena min fɔ aw ka koo la, ne b'o mɛn fɔlɔ.»\n9Masaba y'a fɔ Musa ye ko: 10«A fɔ Isirayɛlidenw ye ko: ni suu koɲa ye aw dɔ nɔgɔ, walima aw kɔmɔgɔw dɔ, walima n'a tagara dugu la le, a bena se ka Hɔrɔnya ɲanagwɛ kɛ ka ne Masaba bato. 11Nga u ben'a kɛ saan kalo filanan tile tan ni naaninan loon tileben tuma na le. U bena sagaden sogo ɲimi, ni fununan te buru min na, ani ɲugu kunaman. 12- A tɔɔ kana si, a kolo si kana kari. U ka Hɔrɔnya ɲanagwɛ kɛ ka kɛɲɛ n'a fɔcogo ye.\n13«Mɔgɔ min saniyanin lo n'a ma taga dugu la, n'o tigi ma Hɔrɔnya ɲanagwɛ kɛ, o tigi ka kan ka gwɛn ka bɔ a ka mɔgɔw cɛma. Bari a ma saraka bɔ ne Masaba ye a waati latigɛnin na. O la, a ka hakɛ kunko bena to a yɛrɛ kunna. 14Ni lonan min be aw fɛ, n'a b'a fɛ ka Hɔrɔnya ɲanagwɛ kɛ ka ne Masaba bato, landa ni koo minw fɔr'a koo la, a ka kan k'o kɛ. Koo min wajibiyanin be dugulen ma, o le wajibiyanin lo lonanw ma.»\n15Fanibugu lɔra loon min na, min ye Masaba ka sariya walakaw marayɔrɔ ye, sankaba nana lɔ a kunna k'a suma kɛ a bɛɛ kan. A tora soo kunna k'a ta wuladafɛ fɔɔ ka dugu gwɛ, ka kɛ i n'a fɔ tasuma. 16K'a ta o loon na, a tora ten. Sankaba lɔnin tun be soo nin kunna, a tun be i n'a fɔ tasuma sufɛ. 17Ni sankaba wilila ka bɔ soo nin kunna tuma min na, Isirayɛlidenw tun be wili ka bɔ u sigiyɔrɔ la. N'a tagara lɔ yɔrɔ min na, u be taga sigi o yɔrɔ la. 18Ni Masaba ko u ka wili ka taga, Isirayɛlidenw tun be wili ka taga, n'a ko u ka sigi, u tun be sigi. Ka sankaba to bugu nin kunna, u tun te wili. 19Ni sankaba tora bugu nin kunna fɔɔ ka mɛn, Isirayɛlidenw tun be sɔn Masaba ta ma, u tun te wili ka taga. 20Waati dɔ la, sankaba ye tile damani dɔrɔn kɛ a kunna. Ni Masaba ko u ka sigi, u tun be sigi. N'a ko u ka wili ka taga tuma min na, u tun be wili ka taga. 21Sankaba nin tun be lɔ tuma dɔ k'a ta sufɛ fɔɔ sɔgɔma dɔrɔn. N'a wilila sɔgɔma, u tun be wili ka taga. Hali n'a tun ye tile kelen ni suu kelen kɛ, ka sɔrɔ ka wili, u tun be wili. 22Ni sankaba tun lɔra bugu nin kunna ka tile fila kɛ, walima kalo kelen, walima saan kelen, Isirayɛlidenw tun be to u ka sigiyɔrɔ la, u te wili. Nga n'a wilila tuma min na, u tun be wili ka taga. 23Ni Masaba ko u ka sigi, u tun be sigi. N'a ko u ka wili ka taga, u tun be wili ka taga. U sɔnna Masaba ta ma ka kɛɲɛ n'a ka kuma ye, a ye min fɔ Musa barika la.


Zoz 9 AKKDC08 - Masacɛ minw bɛɛ tun be Zurudɛn baji - Bible Search\nZoz 8 Zoz 10\nGabaŋɔnkaw ka namara\n1Masacɛ minw bɛɛ tun be Zurudɛn baji faan dɔ la kuluyɔrɔw ni kulujukɔrɔ mara la, ani minw tun be kɔgɔjida la fɔɔ ka taga se Liban gɛrɛfɛ, minw ye itiw ni amoriw ani kanaanw ni periziw ani iviw ni zebuziw ka masacɛw ye, olu y'o koow kibaru mɛn. 2U ye ɲɔgɔn lajɛn k'u daa kɛ kelen ye janko u ka Zozuwe ni Isirayɛlidenw kɛlɛ fana.\n3Zozuwe ye koo minw kɛ Zeriko ni Ayi dugu la, Gabaŋɔnkaw y'o mɛn minkɛ, 4u ye namara siri. U ye bɔrɔkɔrɔw ta k'o la u ka faliw kan ka duvɛnforoko kɔrɔmanw fana ta minw faranna n'u y'u kalan. 5U ye sanbarakɔrɔw don minw tun tigɛtigɛra ka kalan, ka fanikɔrɔw don u kaan na. U ka buru bɛɛ janin tun lo kakaka fɔɔ o bɛɛ karikarila. 6U tagara Zozuwe ni Isirayɛlidenw fɛ u sigiyɔrɔ la Giligali k'a fɔ u ye ko: «An bɔra jamana dɔ la min yɔrɔ ka jan, an b'a ɲini i fɛ, i ka to an be bɛn.» 7- Isirayɛlidenw y'a fɔ ivi nunu ye ko: «N'a sɔrɔ aw yɛrɛ siginin be anw cɛma. An be se ka bɛn n'aw ye cogo di?»\n8U y'a fɔ Zozuwe ye k'olu kɛr'a ta ye.\nO la, Zozuwe y'a fɔ u ye ko: «Aw ye jɔnw le ye? Aw bɔra min le?»\n9U y'a jaabi ko: «An kɛra e ta ye, an bɔyɔrɔ ka jan kosɔbɛ. An nana Masaba e ka Ala tɔgɔ kama, bari a ye koo minw bɛɛ kɛ Ezipiti jamana na, an y'o mɛn. 10- A ye amoriw ka masacɛ fila nunu kɛ cogo min na Zurudɛn baji kɔfɛ, an y'o mɛn, minw ye Ɛsibɔn masacɛ Siyɔn ye, ni *Basan masacɛ Ɔgi, min tun be Asitarɔti. 11O la, an ka cɛkɔrɔbaw ni an ka jamanadenw bɛɛ y'a fɔ an ye ko an ka sira kan dumuni ta ka na aw fɛ, k'a fɔ aw ye ko an kɛra aw ta ye, ko aw ka bɛn n'an ye. 12An ka buru filɛ, an tun be bɔ soo loon min na, buru nunu tun gwannin lo, nga sisan u jara fɔɔ ka to ka karikari. 13An ka duvɛnforoko minw tun ye kuraw ye, n'an ye u fa duvɛn na, olu faranfarannin filɛ, an ka faniw, n'an ka sanbaraw bɛɛ cɛnna taamajan kosɔn.»\n14Isirayɛlidenw y'u ka sira kan dumuni nunu dɔ minɛ, u ma Masaba ɲininga. 15Zozuwe bɛnna n'u ye k'a fɔ u ye ko kɛlɛ t'u cɛ tugu, ko a tena u faga. Jama ɲamɔgɔw kalila u ye.\n16Tile saba u bɛnnin kɔ, Isirayɛlidenw y'a mɛn ko lo u sigiɲɔgɔnw, k'u siginin be u cɛma. 17O la, Isirayɛlidenw ye sira ta ka taga se u ka duguw la tile sabanan loon na, u ka dugu minw tun ye Gabaŋɔn ni Kefira ni Berɔti ani Kiriyatayimu ye. 18U ma sɔn k'u faga, bari jama ɲamɔgɔw tun kalila u ye, Masaba, Isirayɛli ka Ala tɔgɔ la k'u tena u faga. Nga jama bɛɛ tun be ŋunuŋunu ɲamɔgɔw kama.\n19O la, ɲamɔgɔw bɛɛ y'a fɔ jama ye ko: «An tun kalila u ye Masaba, Isirayɛli ka Ala tɔgɔ la minkɛ, an te se ka foyi kɛ u la tugu. 20An bena fɛɛn min kɛ u la o filɛ: An tena u faga, janko Ala kana dimi an kɔrɔ, an ka kalili kosɔn. 21An tena u faga. Nga u bena kɛ an ka lɔgɔɲinibagaw ani jitalaw ye, ka to k'o kɛ jama bɛɛ ye.» Ɲamɔgɔw y'o le latigɛ. 22O kɔ, Zozuwe y'u wele k'a fɔ u ye ko: «Mun na aw ye an namara ten k'a fɔ ko aw bɔra yɔrɔjan na, ka sɔrɔ aw siginin be an cɛma yɛrɛ? 23Sisan kɔni aw danganin be, aw bena kɛ an ta ye tuma bɛɛ, aw bena to ka lɔgɔ ɲini ka to ka jii ta ka na n'a ye ne ka Ala batoso kɔnɔ tuma bɛɛ.» 24U ye Zozuwe jaabi ko: «Masaba e ka Ala tun ye kuma min fɔ a ka baarakɛla Musa ye, ko a bena jamana nin bɛɛ don aw bolo, ani k'a kɔnɔ mɔgɔw bɛɛ halaki, i ka baaradenw y'o mɛn, aw fana ye an jaa tigɛ ka siranya bila an na, o le y'a to an y'a kɛ ten. 25Sisan an b'i bolo, i b'a fɛ ka fɛɛn min kɛ an na, i ka o kɛ an na.» 26Zozuwe y'u minɛ i n'a fɔ a tun latigɛra cogo min na, a ma sɔn Isirayɛlidenw k'u faga, 27nga kabini o loon na, a y'u bila lɔgɔɲini, ni jita la jama ye, ani sarakabɔyɔrɔ la, Masaba bena yɔrɔ min woloma. U b'o baara le kɛra halibi.


Eze 20 AKKDC08 - Isirayɛlidenw minɛnin kɔ ka taga - Bible Search\nEze 19 Eze 21\nIsirayɛlidenw murutini lo\n1Isirayɛlidenw minɛnin kɔ ka taga jamana wɛrɛ la, o saan wolonwulanan kalo duurunan tile tannan loon, Isirayɛli cɛkɔrɔba dɔw nana sigi ne ɲafɛ ko u be Masaba ɲininga. 2O tuma na, Masaba kumana ne fɛ ko: 3«Adamaden, kuma Isirayɛli cɛkɔrɔbaw fɛ k'a fɔ u ye ko ne Matigi, Masaba ko: ‹Yala aw nana ne ɲininga le wa? Ne tɔgɔ kosɔn, ne tena sɔn aw ka ne ɲininga.› 4Adamaden, i tena u kiti wa? I k'i yɛrɛ labɛn k'u kiti. U bɛmaw ka kokolonw yira u la.\n5- «A fɔ u ye ko ne Matigi, Masaba ko: Ne ye Isirayɛli woloma loon min na, ne ye n daa di sɔbɛ la Yakuba kɔmɔgɔw ma, ka n yɛrɛ yira u la Ezipiti jamana na. Ne ye layidu ta u ye ko ne bena kɛ Masaba ye, u ka Ala. 6Ne y'a fɔ o loon na ko tiɲɛ na, ne bena u bɔ Ezipiti ka taga n'u ye jamana dɔ la, ne tun ye min woloma u ye, jamana diman, nɔnɔ ni lii ka ca kosɔbɛ min kɔnɔ. Jamanaw bɛɛ la ɲuman lo. 7Ne y'a fɔ u ye ko batofɛnkolon minw b'u ka miiriya sama, ko u kelen kelen bɛɛ k'olu fili, k'u kana u yɛrɛ nɔgɔ ni Ezipitikaw ka joow ye. Ko ne ye Masaba ye, u ka Ala. 8O bɛɛ n'a ta, u murutira ne ma, u ma sɔn ka mɛnni kɛ ne fɛ. U ma sɔn ka batofɛnkolon nunu fili, u ma sɔn ka Ezipitikaw ka joow to yen. O la, ne ko ne bena n dimi bɔ u la, ka n ka fariya yira u la Ezipiti jamana kɔnɔ. 9Nga ne ma o kɛ n tɔgɔ cɛnko kama siya wɛrɛw cɛma, u siginin be minw cɛma. Ne tun ye n yɛrɛ yira u la siya nunu ɲana tuma min na ne tun ye layidu ta u ye ko ne bena u bɔ Ezipiti jamana na.\n10«Ne y'u bɔ Ezipiti ka taga n'u ye kongokolon kɔnɔ. 11- Ne ye ne ka kolatigɛninw yira u la, ani ka n ka fɔtaw fɔ u ye, minw batoli be na ni hɛrɛ ye. 12- Ne ye n ka lafiɲɛlon latigɛ fana ka kɛ taamasiɲɛ ye ne ni u cɛ janko u k'a lɔn ko ne Masaba le b'u saniya. 13Nga Isirayɛlidenw murutira ne ma kongokolon kɔnɔ. U ma ne ka kolatigɛninw kɛ. Mɔgɔ be hɛrɛ sɔrɔ ne ka fɔta minw batoli fɛ, u ma sɔn olu ma, u ye ne ka lafiɲɛlon cɛn. O le kosɔn, ne tun ko ne bena n dimi bɔ u la kongokolon kɔnɔ k'u halaki. 14Nga ne ma o kɛ janko ne y'u bɔ Ezipiti siya minw ɲana, olu kana na ne tɔgɔ cɛn. 15- Ne y'a fɔ u ye tiɲɛ na kongokolon kɔnɔ ko ne tun ye jamana diman min d'u ma, nɔnɔ ni lii ka ca kosɔbɛ o min na, ni jamanaw bɛɛ la ɲuman lo, ko ne tena taga n'u ye o yɔrɔ la tugu. 16Bari u banna ne ka fɔtaw la, u ma ne ka kolatigɛninw kɛ, u ye ne ka lafiɲɛlon cɛn. U ka joow koo tun be u dusu la kosɔbɛ. 17O bɛɛ n'a ta, ne makarila u la, ne tun t'a fɛ k'u halaki. Ne ma sɔn k'u bɛɛ halaki kongokolon kɔnɔ.\nBɛɛ ye josɔnbagaw ye\n18«Ne y'a fɔ u deenw ye kongokolon kɔnɔ ko: ‹Aw kana aw bɛmaw ka kolatigɛninw n'u ka fɔtaw bato, aw kana aw yɛrɛ nɔgɔ u ka joow la. 19Ne ye Masaba ye, aw ka Ala. Aw ka ne ka kolatigɛninw kɛ ka ne ka fɔtaw bato ka ɲa. 20Aw ka ne ka lafiɲɛlonw bato janko o ka kɛ taamasiɲɛ ye aw ni ne cɛ. O tuma na, aw ben'a lɔn ko ne ye Masaba ye, aw ka Ala.›\n21«Nga olu fana murutira ne ma. U ma taama ka kɛɲɛ ni ne ka kolatigɛninw ye. U ma banba ka ne ka fɔtaw bato, mɔgɔ be se ka hɛrɛ sɔrɔ minw batoli barika la. U ye ne ka lafiɲɛlonw fana cɛn. O la, ne tun ko ne bena n dimi bɔ u la, n bena n ka fariya yira u la kongokolon kɔnɔ. 22Nga ne ma sɔn k'o kɛ, ne y'o to yen janko ne tɔgɔ kana cɛn siyaw fɛ, ne tun y'u bɔ Ezipiti o minw ɲana. 23Ne y'a fɔ u ye tiɲɛ na kongokolon kɔnɔ ko ne bena u jɛnsɛn siya wɛrɛw cɛma k'u yɛrɛkɛ jamana wɛrɛw la, 24bari u ma ne ka fɔtaw kɛ, u banna ne ka kolatigɛninw la ka ne ka lafiɲɛlonw cɛn. U bɛmaw ka joow y'u sama. 25Kolatigɛnin minw ma ɲi, ani mɔgɔw te se ka hɛrɛ sɔrɔ fɔta minw barika la, ne yɛrɛ ye olu d'u ma. 26Ne y'a to u ka nɔgɔ u ka sarakaw kosɔn, u kelen kelen bɛɛ tun y'u deen fɔlɔw kɛ ka sɔnni kɛ. Ne y'a to o ka kɛ janko u dusu be kasi, ani u k'a lɔn ko ne ye Masaba le ye. 27O la, adamaden, kuma Isirayɛlidenw fɛ k'a fɔ u ye ko ne Matigi, Masaba ko: ‹Aw faaw ye ne tɔgɔ cɛn bari u ma tilen ne ma.›\n28«Ne tun ye n daa di ko ne bena jamana min d'u ma, ne y'a kɛ u donna yen. Kabini u sera yen, u ye tintinjanw ni yiribabaw ye yɔrɔ o yɔrɔ, u y'u ka sarakaw bɔ yen k'u ka boɲafɛnw di ka ne dusu gwan, k'u ka wusulan kasadiman jɛni, k'u ka jii bɔn. 29Ne y'a fɔ u ye ko: ‹Aw be taga sɔnnikɛyɔrɔ minw na, olu ye mun ye?› Halibi o yɔrɔ nunu be wele ko Yɔrɔ kɔrɔtaninw.\n30«O kama, i k'a fɔ Isirayɛlidenw ye ko ne Matigi, Masaba ko: ‹Aw t'aw yɛrɛ nɔgɔra i n'a fɔ aw bɛmaw y'a kɛ cogo min na wa? Aw te kakalaya kɛra k'u ka joow sɔn wa, fɛnjugu nunu? 31Fɔɔ ka na se bii ma, n'aw b'aw deenw fili tasuma kɔnɔ ka sɔnni kɛ, k'aw yɛrɛ nɔgɔ n'o ye. Isirayɛlidenw, ne ka kan ka sɔn aw be ne ɲininga wa? Ne Matigi, Masaba, ne b'a fɔ aw ye ne tɔgɔ kosɔn ko ne tena sɔn aw ka ne ɲininga.›\n32«Aw ko aw b'a fɛ ka kɛ i n'a fɔ siya tɔw, i n'a fɔ jamana wɛrɛ mɔgɔw, ka yiriw ni kabakuruw sɔn. O tena kɛ dɛ! 33Ne Matigi, Masaba ko: Ne tɔgɔ kosɔn, ne dimininba bena aw mara n ka sebagaya la. 34Ne dimininba bena aw bɔ siya wɛrɛw cɛma jamanaw kɔnɔ aw jɛnsɛnna yɔrɔ minw na, k'aw lajɛn ɲɔgɔn kan ne ka sebagaya barikaman kosɔn. 35Ne bena taga n'aw ye yɔrɔlakolon dɔ la, mɔgɔ te min na. O yɔrɔ la, ne bena aw kiti ɲada ni ɲada. 36Ne bena aw kiti i ko ne y'a kɛ aw bɛmaw la Ezipiti kongokolon kɔnɔ cogo min na. Ne Matigi, Masaba le ko ten. 37Aw bena to ne ka mara kɔnɔ i ko sagaw. Ne bena aw wajibiya ka ne ka bɛɛn bato. 38Mɔgɔ minw murutinin lo ne ma n'u ma sɔn ne ta ma, ne bena olu bɔ aw cɛma. Ne bena u bɔ u ka sigijamana na, nga u tena se ka don Isirayɛli jamana kɔnɔ tugu. O tuma na, aw ben'a lɔn ko ne ye Masaba le ye.\n39«Aw kɔni, Isirayɛlidenw, ne Matigi, Masaba b'a fɔ aw ye ko: Aw ye taga aw ka joow sɔn, aw kelen kelen bɛɛ! Nga o kɔ, wajibi lo aw bena mɛnni kɛ ne fɛ, aw tena ne tɔgɔ senuman cɛn aw ka boɲafɛnw n'aw ka joow barika la tugu. 40Bari ne Matigi, Masaba ko: Isirayɛli jama bɛɛ, minw siginin be jamana kɔnɔ, olu bɛɛ bena ne bato ne ka kulu senuman kan, Isirayɛli ka kulujan kan. Ne bena sɔn u ma o yɔrɔ la. Ne ben'a fɔ ko aw k'aw ka boɲafɛnw di ne ma, ani aw ka sɛnɛfɛnw bɛɛ fɔlɔw, ani aw ka fɛɛn senumanw bɛɛ. 41Aw jɛnsɛnnin be siya minw cɛma jamana minw na, ni ne y'aw bɔ olu cɛma k'aw lajɛn tuma min na, ne bena sɔn aw ma i n'a fɔ wusulan kasadiman. Ne ben'a yira siya wɛrɛw la aw barika la ko ne ye senuman ye. 42Ne tun ye layidu ta ko ne bena jamana min di aw bɛmaw ma, o min ye Isirayɛli jamana ye, ni ne y'a kɛ aw donna o kɔnɔ tuma min na, o tuma na, aw ben'a lɔn ko ne ye Masaba le ye. 43K'aw to o yɔrɔ la, aw hakili bena jigi aw taamacogo la, ani aw ye koo minw bɛɛ kɛ k'aw yɛrɛ nɔgɔ. Aw bena ɲugu aw yɛrɛ la aw ka kojugu kosɔn. 44Isirayɛlidenw, ne tena aw minɛ ka kɛɲɛ n'aw ka jogojuguw n'aw ka kɛwalijuguw ye, ne bena koɲuman kɛ aw ye ne yɛrɛ tɔgɔ kosɔn. O tuma na, aw ben'a lɔn ko ne ye Masaba le ye. Ne Matigi, Masaba le ko ten.»


Kok 7 AKKDC08 - Musa ye fanibugu nin lɔ ka ban tuma min - Bible Search\nKok 6 Kok 8\nWotoro minw dira Masaba ka yɔrɔ baara kama\n1Musa ye fanibugu nin lɔ ka ban tuma min na, a ye tulu mɔn a la k'a kalifa Masaba ma, n'a kɔnɔnaminanw bɛɛ. A ye tulu mɔn sarakabɔyɔrɔ n'a minanw bɛɛ la k'olu fana kalifa. 2Isirayɛlidenw ɲamɔgɔw ni gwatigiw nana n'u ka boɲafɛnw ye. Isirayɛli deenw kɔmɔgɔw ɲamɔgɔw tun lo, minw tun bilara tɔgɔsɛbɛnbagaw ɲafɛ. 3U nana ni wotoro sifa dɔ ye, deen wɔɔrɔ, ni misi tan ni fila, k'o di Masaba ma. Ɲamɔgɔ fila fila tun jɛnna wotoro kelen kan. U kelen kelen bɛɛ n'u ka misi. U nana o di fanibugu nin ɲafɛ.\n4Masaba y'a fɔ Musa ye ko: 5«Bonyafɛn nunu minɛ u fɛ k'o kɛ Ɲɔgɔnkunbɛn fanibugu kɔnɔ baarakɛminanw ye. I k'o di Levi kɔmɔgɔw ma, u kelen kelen bɛɛ n'u ta, ka kɛɲɛ n'u ka baara ye.»\n6Musa ye wotorow ni misi nunu minɛ k'o di Levi kɔmɔgɔw ma. 7A ye wotoro fila ni misi naani di Gɛrisɔn deenw ma ka kɛɲɛ n'u ka baara ye, 8ka wotoro naani ni misi seegi di Merari deenw ma, ka kɛɲɛ n'u ka baara ye. Sarakalasebaga Arɔn dencɛ Itamari le tun kɛra o tilanbaga ye. 9A ma foyi di Keyati deenw ma, bari olu le tun be to ka Masaba ka minanw ta. U tun ka kan k'u ta gaman kan le.\n10Tulu mɔnlon na sarakabɔyɔrɔ kan k'a kalifa Masaba ma, ɲamɔgɔ nunu nana n'u ka boɲafɛnw ye. U nana u bila sarakabɔyɔrɔ nin kɔrɔ. 11Masaba y'a fɔ Musa ye ko: «Ɲamɔgɔ nunu bena to ka na kelen kelen loon o loon k'u ka boɲafɛnw di sarakabɔyɔrɔ kalifako la.»\n12Mɔgɔ min nana n'a ta ye loon fɔlɔ la, o kɛra Zuda kɔmɔgɔ Aminadabu dencɛ Nasɔn ye. 13Ale ka boɲafɛnw tun ye: tasa warigwɛlaman kelen ye, min gwiliya sera kilo kelen ni garamu kɛmɛ saba ma, ni jifilen warigwɛlaman kelen, min gwiliya fana sera garamu kɛmɛ wolonwula ma, ka kɛɲɛ ni Masaba ka sigiyɔrɔ warigwɛ jaticogo ye. U fila bɛɛ tun fanin be mugu tɛntɛnnin na k'o nɔɔni ni tulu ye min bena kɛ suman saraka ye, 14ani filen sanulaman kelen, o gwiliya tun ye garamu kɛmɛ ye. A fanin tun be wusulan na. 15A fana nana ni tura ye, ani sagajigi, ni sankelensaga, min bena kɛ saraka jɛnita ye, 16ani hakɛ yafa saraka bakɔrɔnin, 17ni misi fila, ani sagajigi duuru ni bakɔrɔnin duuru, ani sankelensaga deen duuru. O ka kɛ jɛnɲɔgɔnya saraka ye. O le kɛra Aminadabu dencɛ Nasɔn ka boɲafɛnw ye.\n18Loon filanan na, Isakari kɔmɔgɔw ɲamɔgɔ Netanɛli, Suwari dencɛ, nana n'a ta ye. 19-23Ale fana nana n'o boɲafɛn kelen kelen ɲɔgɔn ye.\n24Tile sabanan loon, Zabulɔn kɔmɔgɔw ɲamɔgɔ Eliyabu n'o ye Elɔn dencɛ ye, ale fana nana n'a ta ye, 25-29o fɛɛn kelenw ɲɔgɔn lo.\n30Loon naaninan na, Urubɛn kɔmɔgɔw ɲamɔgɔ Elisuri min ye Sedewuri dencɛ ye, ale fana nana n'a ta ye, 31-35o fɛɛn kelenw ɲɔgɔn lo.\n36Tile duurunan loon, Simeyɔn kɔmɔgɔw ɲamɔgɔ Selumiyɛli, min ye Surisadayi dencɛ ye, ale fana nana n'a ta ye, 37-41o fɛɛn kelenw ɲɔgɔn lo.\n42Gadi kɔmɔgɔw ɲamɔgɔ Eliyazafu min ye Dewuyɛli dencɛ ye, ale fana nana n'a ta ye tile wɔɔrɔnan loon, 43-47o fɛɛn kelenw ɲɔgɔn lo.\n48Loon wolonwulanan na, Efarayimu kɔmɔgɔw ɲamɔgɔ Elisama min ye Amiwudi dencɛ ye, ale fana nana n'a ta ye, 49-53o fɛɛn kelenw ɲɔgɔn lo.\n54Manase kɔmɔgɔw ɲamɔgɔ Gameliyɛli, min ye Pedasuri dencɛ ye, ale fana nana n'a ta ye tile seeginan loon, 55-59o fɛɛn kelenw ɲɔgɔn lo.\n60Loon kɔnɔntɔnnan na, Bɛnzamɛn kɔmɔgɔw ɲamɔgɔ Abidan min ye Gidewoni dencɛ ye, ale fana nana n'a ta ye, 61-65o fɛɛn kelenw ɲɔgɔn lo.\n66Dan kɔmɔgɔw ɲamɔgɔ Ayezɛri, min ye Amisadayi dencɛ ye, ale fana nana n'a ta ye loon tannan na, 67-71o fɛɛn kelenw ɲɔgɔn lo.\n72Tile tan ni kelennan loon, Asɛri kɔmɔgɔw ɲamɔgɔ Pagiyɛli min ye Okiran dencɛ ye, ale fana nana n'a ta ye, 73-77o fɛɛn kelenw ɲɔgɔn lo.\n78Loon tan ni filanan na, Nɛfutali kɔmɔgɔw ɲamɔgɔ Ayira, min ye Enan dencɛ ye, ale fana nana n'a ta ye, 79-83o fɛɛn kelenw ɲɔgɔn lo.\n84Isirayɛlidenw ye boɲafɛn minw di sarakabɔyɔrɔ mɔnlon na k'a kalifa lon na Masaba ma, olu le ye nunu ye: tasa warigwɛlaman tan ni fila, jifilen warigwɛlaman tan ni fila, filen sanulaman tan ni fila. 85Tasa warigwɛlaman nunu kelen kelen bɛɛ gwiliya tun ye kilo kelen ni garamu kɛmɛ saba saba ye. Jifilen nunu kelen kelen bɛɛ fana gwiliya tun ye garamu kɛmɛ wolonwula wolonwula ye. Minan warigwɛlamanw bɛɛ lajɛnnin ka gwiliya tun kɛra kilo mugan ni naani ye ka kɛɲɛ ni Masaba ka sigiyɔrɔ warigwɛ jaticogo ye. 86Filen sanulaman minw tun fanin be wusulan na, olu kelen kelen bɛɛ gwiliya tun ye garamu kɛmɛ kɛmɛ ye ka kɛɲɛ ni Masaba ka yɔrɔ warigwɛ jaticogo ye. U bɛɛ lajɛnnin tun kɛra kilo kelen ni garamu kɛmɛ fila ye. 87Begɛn minw kɛra saraka jɛnita ye, olu kɛra tura tan ni fila ye, sagajigi tan ni fila, ni sankelensaga tan ni fila, ani u ka suman sarakaw, ani bakɔrɔnin tan ni fila, hakɛ yafa saraka ta. 88Begɛn minw bɔra jɛnɲɔgɔnya saraka ye, olu tun ye misi mugan ni naani ye, ni sagajigi bi wɔɔrɔ, ani bakɔrɔnin bi wɔɔrɔ, ni sankelensaga bi wɔɔrɔ. U ye tulu mɔn sarakabɔyɔrɔ kan loon min na k'a kalifa Masaba ma, o le tun kɛra boɲafɛnw ye.\n89Musa tun donna Ɲɔgɔnkunbɛn fanibugu kɔnɔ tuma min na, ko a be kuma ni Masaba ye, a tun be kumakan dɔ mɛnna ka bɔ Ala ka layidu taamasiɲɛ kɛsu datugulan sanfɛ, *serubɛn fila nunu jaa cɛma. A tun be kumana Musa fɛ.


Zan 7 AKKDC08 - O kɔ, Yezu tora ka Galile mara - Bible Search\nZan 6 Zan 8\nYezu balimaw ma l'a la\n1O kɔ, Yezu tora ka Galile mara yaalayaala. A tun t'a fɛ ka taga Zude mara yaala, bari o yɔrɔ zuwifuw tun b'a fɛ k'a faga. 2- O bɛɛ n'a ta, zuwifuw ka Sumanladon ɲanagwɛ tun surunyana ka ban, 3a dɔgɔninw y'a fɔ a ye ko: «Bɔ yan ka taga Zude, waasa i ka kalandenw k'i ka kabako kɛtaw ye fana. 4N'i b'a fɛ mɔgɔw k'i lɔn, e t'i ka kɛwaliw kɛ dogo la. I be kabakow kɛ cogo min na, taga i yɛrɛ yira diɲɛ na.» 5O y'a sɔrɔ a dɔgɔninw yɛrɛ tun ma la a la. 6Yezu y'u jaabi ko: «Ne ka waati ma se ban. Aw kɔni, waati bɛɛ ka ɲi aw fɛ. 7Adamadenw kɔni te se k'aw kɔniya. Nga u be ne kɔniya, bari ne be to k'a fɔ k'u ka kɛwaliw ka jugu. 8Aw yɛrɛ ka taga o ɲanagwɛ nin na, ne kɔni tena taga, bari ne ka waati ma se fɔlɔ.» 9A y'o kuma nunu fɔ ka ban, a tora Galile. 10Nga a dɔgɔninw taanin kɔ ɲanagwɛ la Zude, a fana ye sira ta, a ma sɔn mɔgɔ k'a ye. A tagara dogo la.\nYezu be mɔgɔw kalan Gwatakɔrɔsigi ɲanagwɛ la\n11Zuwifuw tun be Yezu yɔrɔ ɲinina ɲanagwɛ tuma na. U tun b'a fɔ ko: «A yɛrɛ be min le sa?» 12Mɔgɔw tun be ɲɔgɔn sɔsɔra kosɔbɛ a ka koo la. Dɔw ko mɔgɔɲuman lo, nga dɔw ko jama kunnacɛnbaga lo. 13Nga mɔgɔ si tun te se k'a koo fɔ u kunfɛ ten, bari u tun be siran zuwifuw ɲa. 14K'u to ɲanagwɛ la a tile naaninan ɲɔgɔn, Yezu tagara Alabatosoba kɔnɔ k'a daminɛ ka mɔgɔw kalan. 15Zuwifuw kabakoyara kosɔbɛ, u tora k'a fɔ ko: «A kɛra cogo di ka kɛ lɔnnikɛla ye ten, a do ma kalan mɔgɔ si fɛ.» 16Yezu y'u jaabi ko: «Ne be mɔgɔw kalan koo minw na, u ma bɔ ne fɛ, u bɔra ne cibaga le fɛ. 17Mɔgɔ min b'a fɛ ka Ala sago kɛ, o tigi ben'a lɔn ko ne ka kalan be bɔ Ala fɛ, ko ne yɛrɛ ka kuma tɛ. 18Mɔgɔ min b'a yɛrɛ koo fɔ, o b'a yɛrɛ tanuyɔrɔ le ɲini. Nga min b'a cibaga koo fɔ, janko ka boɲa l'a kan, ale ye tiɲɛfɔla ye, dibidibi foyi t'o tigi ka kuma na. 19Musa le ma sariya di aw ma wa? K'a sɔrɔ aw si t'o sariya bato. Mun na aw b'a fɛ ka ne faga?» 20Mɔgɔw y'a jaabi ko: «E ye jinatɔ le ye. Jɔn le b'a fɛ k'i faga?» 21Yezu y'u jaabi ko: «Ne ye koo kelen kɛ, o y'aw bɛɛ dabari ban. 22- Musa ye kɛnɛkɛnɛ sariya fɔ aw ye (k'a sɔrɔ a ma daminɛ ale ma, nga a bɔra an faaw le la). Ayiwa, aw be deenw kɛnɛkɛnɛ lafiɲɛlon na. 23- Ka mɔgɔ kɛnɛkɛnɛ lafiɲɛlon na, n'o te Musa ka sariya cɛn, mun na aw be dimi ne kɔrɔ ko ne ye mɔgɔ kɛnɛya lafiɲɛlon na? 24Aw kana koo yeta dama filɛ ka mɔgɔ jalaki. Nga, aw k'o kɛ ni tilenninya ye.»\nYezu ye Kisibaga ye wa?\n25Zeruzalɛmuka dɔw tun b'a fɔra ko: «U te cɛɛ nin le fagayɔrɔ ɲinina wa? 26A ye n'a be kumana kɛnɛ kan u do te foyi fɔra a ye. Yala an ka siya ɲamɔgɔw y'a lɔn sisan ko ale lo ye Ala ka Mɔgɔ wolomanin nin ye wa? 27Anw kɔni be nin bɔyɔrɔ lɔn. K'a sɔrɔ ni Ala ka Mɔgɔ wolomanin nin nana, mɔgɔ ten'a bɔyɔrɔ lɔn.» 28O y'a sɔrɔ Yezu tun be mɔgɔw kalanna Alabatosoba kɔnɔ, a y'u jaabi ko: «Tiɲɛ na, aw be ne lɔn, aw be n bɔyɔrɔ fana lɔn! K'a sɔrɔ ne ma na n yɛrɛ ma. Ne cibaga ye tiɲɛtigi ye, aw te ale lɔn. 29Nga ne be ale lɔn bari n bɔra ale lo fɛ, ale lo ye ne ci fana.» 30O tuma na, u tun b'a fɛ k'a minɛ, nga mɔgɔ si ma se ka maga a la, bari a ka waati tun ma se fɔlɔ. 31O bɛɛ n'a ta, jama cɛma, caaman lar'a la, u tora k'a fɔ ko: «Ni Ala ka Mɔgɔ wolomanin nin nana tuma min na, yala a bena kabako dɔ wɛrɛw kɛ ka tɛmɛ cɛɛ nin ta kan wa?»\nAlabatosoba kɔlɔsibagaw b'a fɛ ka Yezu minɛ\n32Mɔgɔw tun be Yezu ka koo ŋunuŋununa jama cɛma fɔɔ ka taga bila *Fariziɲɛw tulo la. Olu ni sarakalasebagaw kuntigiw ye Alabatosoba kɔlɔsibagaw ci k'u ka taga Yezu minɛ. 33Yezu y'a fɔ jama ye ko: «Waati dɔɔni le tora ne bena min kɛ n'aw ye, o kɔ, ne be segi n cibaga fɛ. 34Aw bena ne yɔrɔ ɲini ka dɛsɛ, aw tena ne ye. Bari ne bena to yɔrɔ min na, aw tena se ka na yen.» 35Zuwifuw tora k'a fɔ u ni ɲɔgɔn cɛ ko: «Nin bena se ka taga yɔrɔ jumɛn n'anw ben'a yɔrɔ ɲini ka dɛsɛ? An ka siya minw jɛnsɛnnin be siya wɛrɛw cɛma, a bena taga olu le fɛ ka siya wɛrɛw kalan wa? 36A y'a fɔ ko an bena ale yɔrɔ ɲini ka dɛsɛ, ko an tena ale ye. Ani ko ale bena to yɔrɔ min na, ko an tena se ka taga yen. O kɔrɔ ye mun ye?»\nSumanladon ɲanagwɛ labanlon\n37- Sumanladon ɲanagwɛ labanlon na, n'o y'a lonba ye, Yezu lɔra k'a fɔ jama ye ko: «Ni minnɔgɔ be mɔgɔ min na, o tigi ka na ne fɛ ka jii min. 38- Ni mɔgɔ min lara ne la, o tigi bena kɛ jiɲuman buyiyɔrɔ ye i ko a fɔra Ala ka kuma na cogo min na.» 39Mɔgɔ minw bena la a la, olu bena Nii Senuman min sɔrɔ, a tun be o le koo fɔra ten. Nii Senuman tun ma di fɔlɔ bari Yezu tun ma boɲa sɔrɔ fɔlɔ.\nJama be faran Yezu kosɔn\n40Dɔw ye Yezu ka kuma nunu mɛn minkɛ, u tora k'a fɔ jama cɛma ko: «Tiɲɛ na, nin le ye kiraba nin ye.» 41Dɔw ko: «Ala ka Mɔgɔ wolomanin lo.» Nga dɔw ko: «A ka kan ka bɔ Galile wa? 42- A ma fɔ Ala ka kuma na ko Ala ka Mɔgɔ wolomanin buruju bena bɔ masacɛ Dawuda la wa? N'o ka dugu ye Bɛtilehɛmu ye.» 43Jama daa fɔnna ɲɔgɔn kɔ Yezu kosɔn. 44U dɔw tun b'a fɛ k'a minɛ, nga o si ma se ka maga a la.\n45Alabatosoba kɔlɔsibaga nunu kɔsegira ka taga sarakalasebagaw kuntigiw ni *Fariziɲɛw fɛ. U y'u ɲininga ko: «Mun na aw ma na n'a ye?» 46U y'u jaabi ko: «Ii! Mɔgɔ ka kuma te ɲa ka tɛmɛ nin ta kan!» 47Fariziɲɛw y'u ɲininga ko: «Aw fana y'a to a sera aw kɔrɔ kɛ? 48An ka siya ɲamɔgɔw, walima Fariziɲɛw cɛma, jɔn le lar'a la? 49Ni jama nin tɛ, olu te Musa ka sariya lɔn do! U danganinw lo.» 50- Nikodɛmu min tun tagara Yezu fɛ loon dɔ, n'ale ye Fariziɲɛ nunu dɔ ye, ale y'a fɔ ko: 51«Ka kɛɲɛ ni sariya ye, an be se ka mɔgɔ jalaki n'a tigi darakan ma mɛn wa? N'a ka kɛwali ma lɔn wa?» 52U y'ale jaabi ko: «E fana ye Galileka ye wa? Ala ka kuma sɛgɛsɛgɛ kosɔbɛ, i ben'a ye ko kira si te bɔ Galile mara la.»\n[ 53Mɔgɔ nunu bɛɛ tɛmɛna k'u ka soo siraw ta.


Sad 16 AKKDC08 - «Aw kana ɲinɛ ka *Hɔrɔnya ɲanagwɛ kɛ - Bible Search\nSad 15 Sad 17\n1«Aw kana ɲinɛ ka *Hɔrɔnya ɲanagwɛ kɛ ka Masaba aw ka Ala boɲa *Abibu kalo la. Bari Masaba y'aw bɔ Ezipiti o kalo nin na, sufɛ. 2Hɔrɔnya ɲanagwɛ la, aw ka begɛnmisɛnw ni misiw kɛ saraka ye Masaba aw ka Ala ye, a ka yɔrɔ wolomanin na. A ye min kɛ a ka sigiyɔrɔ ye. 3Aw kana buru dumu fununan be min na ɲanagwɛ nin na. Fununan te buru min na, aw k'o dumu tile wolonwula kɔnɔ. Aw k'o dusukasiburu dumu, janko aw hakili ka to aw bɔcogo la Ezipiti aw sii bɛɛ la, bari aw karabara ka bɔ yen. 4O tile wolonwula kɔnɔ, burufununan foyi man kan ka ye aw fɛ aw ka mara kɔnɔ. Aw be begɛn min bɔ saraka ye loon fɔlɔ wuladafɛ, aw kana o sogo si mara fɔɔ dugu ka gwɛ k'o sɔrɔ. 5Masaba aw ka Ala bena dugu minw di aw ma, aw man kan ka Hɔrɔnya ɲanagwɛ saraka bɔ o bɛɛ kɔnɔ, 6fɔɔ a ka yɔrɔ wolomanin dama na, a ye min kɛ a ka sigiyɔrɔ ye. Saan o saan, o saraka nin bena bɔ wulafɛ, tile benwaati la ka kɛɲɛ n'aw bɔtuma ye Ezipiti. 7Aw k'o sogo yiran, k'a ɲimi Masaba aw ka Ala ka yɔrɔ wolomanin na. O dugusagwɛ sɔgɔma, aw bena segi ka taga aw ka sigiyɔrɔw la. 8Fununan te buru min na, aw k'o dumu tile wɔɔrɔ kɔnɔ. Tile wolonwulanan loon, aw ka ɲɔgɔn lajɛn ka Masaba aw ka Ala bato, aw kana baara foyi kɛ.\n9«Aw ka lɔgɔkun wolonwula jati k'a ta sumantigɛ daminɛlon ma. 10O kɔ, aw ka Sumanladon ɲanagwɛ kɛ ka Masaba aw ka Ala boɲa. Aw ka na ni boɲafɛnw ye ka kɛɲɛ n'a ka dɛmɛ ye aw faan fɛ. 11Masaba aw ka Ala bena yɔrɔ min woloma k'o kɛ a ka sigiyɔrɔ ye, aw ka nisɔndiya a ɲakɔrɔ o yɔrɔ la. Aw, n'aw dencɛw, n'aw denmusow, ka fara aw ka baaraden cɛman ni musomanw kan, ani Levi kɔmɔgɔ minw be aw ka duguw kɔnɔ, ni lonanw, ni falatɔw, ani firiyamuso minw be aw cɛma. 12Aw k'aw hakili jigi a la ko aw tun ye jɔɔnw ye Ezipiti. Aw k'aw jija ka sariya kuma nunu mara.\n13«N'aw tilara sumangosi la, ani *ɛrɛzɛnji bɔni la, aw ka *Gwatakɔrɔsigi ɲanagwɛ kɛ tile wolonwula kɔnɔ. 14Aw ka ɲanagwɛ kɛ ka nisɔndiya, aw n'aw dencɛw, n'aw denmusow, ni aw ka baaradenw, a cɛman fara a musomanw kan. Ani Levi kɔmɔgɔw, ni lonanw, ani falatɔw, ni firiyamuso minw be aw ka duguw kɔnɔ. 15Aw k'o kɛ tile wolonwula kɔnɔ ka Masaba aw ka Ala boɲa a ka yɔrɔ wolomanin na. Bari Masaba aw ka Ala bena aw ka sumanw bɛɛ ɲa ani ka see d'aw ma aw ka kokɛta bɛɛ la, aw nisɔn bena diya kosɔbɛ.\n16«Saan o saan, cɛɛ bɛɛ ka kan ka taga u yɛrɛ yira siɲɛ saba Masaba aw ka Ala ɲakɔrɔ a ka yɔrɔ wolomanin na: *Buru funubali ɲanagwɛ tuma na, ani Sumanladon ɲanagwɛ, ani Gwatakɔrɔsigi ta tuma na. U kana taga Masaba ɲakɔrɔ u bololakolon. 17Bɛɛ ka kan ka taga n'a ka boɲafɛn ye ka kɛɲɛ ni Masaba aw ka Ala ka dɛmɛ ye.\n18«Dugu kelen kelen bɛɛ kɔnɔ aw ka maraw kɔnɔ, Masaba aw ka Ala be minw dira aw ma, aw ka kititigɛlaw ni ɲamɔgɔw woloma, k'u sigi janko u ka se ka kiti tigɛ ni tilenninya ye jama cɛma.\n19«Aw kana kiti si tigɛ k'a cɛn. Aw kana wolomani kɛ kiti la, aw kana boɲafɛn minɛ fana k'aw yɛrɛ daa siri n'o ye. Bari o fɛɛn nunu le be lɔnnikɛla hakili yɛlɛma, ka mɔgɔtilenninw ka tilenninya ɲagami. 20Aw ka banba ka tilenninya dama kɛ, o la, Masaba aw ka Ala be jamana min dira aw ma, aw ɲanaman ka to aw ka se k'o minɛ.\n21«Aw bena sarakabɔyɔrɔ min lɔ Masaba aw ka Ala ye, aw kana *Asera jaa foyi tutu o gɛrɛfɛ. 22Aw kana jokabakurulama lɔ fana, bari u koo man di Masaba aw ka Ala ye.


Nee 4 AKKDC08 - Tuma min na Sanbala ni Tobiya, ani - Bible Search\nNee 3 Nee 5\n1Tuma min na Sanbala ni Tobiya, ani arabuw, ni amoniw ani Asidɔdikaw y'a mɛn ko kogo nin lalagabaara be tagara ɲa ani ko yɔrɔ minw tun benna, k'olu daminɛna ka tugu, u dimina kosɔbɛ. 2U ye ɲɔgɔn lajɛn k'u bena na Zeruzalɛmu kɛlɛ ka cɛnni kɛ. 3An y'an ka Ala daali, o kɔ, an ye kɔlɔsilikɛbagaw sigi suu ni tile, janko k'an yɛrɛ tanga u ma. 4Nga Zuda mara mɔgɔw tun b'a fɔra ko: «Baarakɛbagaw barika banna, kogo nin cɛnyɔrɔw do ka ca, o la an tena se ka kogo nin lɔ tugu.»\n5An juguw tun b'a fɔra k'olu bena na se an cɛma, ko an tena bɔ foyi kala ma, ko an tena u ye fɔɔ u bena se k'an faga, k'o la baara nin be lɔ.\nZuwifuw be baara kɛ ni kɛlɛkɛminanw b'u bolo\n6Zuwifu minw siginin be n'u ye, olu nana k'an lasɔmi siɲɛ tan ko u bena bɔ u sigiyɔrɔ bɛɛ la ka na an kama. 7O la, kogo yɔrɔ minw jiginin be, n ye mɔgɔ dɔw bɔ k'u lɔ o yɔrɔw kɔfɛ somɔgɔ somɔgɔ, n'u ka murujan n'u ka tamanw n'u ka toonw ye u bolo. 8Ne y'o filɛ ka ban dɔrɔn, ne y'a fɔ ɲamɔgɔw ni kititigɛlaw, ani jama tɔɔ ye ko: «Aw kana siran u ɲa! Aw k'aw hakili jigi Matigi ka koo la. A ka bon, mɔgɔ ka kan ka siran ale lo ɲa, aw ka kɛlɛ kɛ aw badenw n'aw dencɛw n'aw denmusow, n'aw ka musow n'aw ka somɔgɔ tɔw kosɔn.»\n9Tuma min na an juguw y'a mɛn ko an tun lasɔminin lo, ani ko Ala y'a kɛ u ka kolatigɛnin cɛnna ten, an kɔsegira ka kogo lɔko daminɛ tugu, an kelen kelen bɛɛ n'an ta. 10K'a ta o loon ma, ne ka baarakɛlaw tilan kelen tun be kogo lɔra, tilan kelen lɔnin be n'u ka tamanw ni nigɛkunbɛnnanw, ni toonw, n'u ka fani nigɛlaman ye u kaan na. Minw kɛra kuntigiw ye, olu tun lɔnin be Zuda kɔmɔgɔw ka soow bɛɛ kɔfɛ, 11minw tun be kogo lɔra. Minw tun be bɔgɔ ni kabakuru tara k'a di, olu tun be baara kɛ ni bolo kelen ye, ani maramafɛn be bolo kelen na. 12Minw be kogo lɔra, olu kelen kelen bɛɛ tun be baara kɛra, n'u ka murujan sirinin b'u cɛɛ la. Mɔgɔ min tun be ni buru fiyɛta ye, ale tun lɔnin be ne gɛrɛfɛ. 13N y'a fɔ ɲamɔgɔw ni kititigɛlaw, ani jama tɔɔ ye ko: «Baara nin ka ca, a fana te yɔrɔ kelen na, an jɛnsɛnnin be kogo kan, an yɔrɔ ka jan ɲɔgɔn na. 14N'aw ye buru kaan mɛn k'aw to yɔrɔ o yɔrɔ, aw ye na ɲɔgɔn lajɛn an gɛrɛfɛ buru fiyɛyɔrɔ la. An ka Ala bena an dɛmɛ ka kɛlɛ kɛ!» 15A kɛra ten, an sera ka baara nin kɛ, an tilancɛ kelen tun be ni tamanw ye u bolo k'a ta dugugwɛda ma, fɔɔ ka taga suu ko lolow ka bɔ. 16O waati la, n y'a fɔ jama ye tugu ko u kelen kelen bɛɛ ka to Zeruzalɛmu sufɛ ani u ka baaradenw, ko an ka to ka kɔlɔsili kɛ sufɛ, tilefɛ an be baara kɛ. 17Ne wo, n badenw wo, ne ka baaradenw wo, kɔlɔsilikɛbagaw wo, an ka fani tun b'an kaan na tuma bɛɛ, an labɛnnin tun be tuma bɛɛ la, n'an ka kɛlɛkɛminanw b'an bolo.a


Uru 4 AKKDC08 - Kosɔbɛw be to ka ɲanabɔ dugu donda min - Bible Search\nUru 3 Sam fɔlɔ int\nBoozi be Elimelɛki kɔfɛko ɲanabɔ\n1Kosɔbɛw be to ka ɲanabɔ dugu donda min gɛrɛfɛ, Boozi tagara sigi o yɔrɔ la. K'a siginin to yen, a tun ye cɛɛ min koo fɔ Uruti ye, ale nana tɛmɛ. Boozi y'a wele ko a ka gwɛrɛ ka na sigi yan, karimasina. Cɛɛ nin gwɛrɛla ka na sigi. 2Boozi ye mɔgɔ tan wele dugu cɛkɔrɔbaw cɛma k'olu ka na sigi, olu sigira. 3O kɔ, cɛɛ min ka kan ka Elimelɛki kɔfɛko ɲanabɔ, a y'a fɔ o ye ko: «I y'a lɔn ko Nawomi bɔra Mowabu jamana na ka na, a b'an baden Elimelɛki ka foro dɔ feerera. 4Ne tun ko n ben'a fɔ i ye ko i k'a minɛ, dugu mɔgɔw, ani dugu cɛkɔrɔba nunu ɲana, ni minw siginin be yan. N'i b'a fɛ k'a minɛ, i k'a minɛ, nga n'i t'a fɛ fana, o fɔ ne ye, janko ne k'o lɔn. Bari mɔgɔ wɛrɛ te yen min be se k'a minɛ ni ele tɛ, ne ka sɔrɔ ka tugu.» Cɛɛ nin y'a jaabi ko ale ben'a minɛ. 5Boozi y'a fɔ a ye tugu ko: «Loon min na i bena foro nin minɛ Nawomi bolo, i ka Uruti fana minɛ, min bɔra Mowabu jamana na, ale min ye taabaga nin ka muso ye, janko i ka deen sɔrɔ ale ka kɛ a sii ye.» 6Cɛɛ nin y'a fɔ Boozi ye ko: «Ne tena se k'a minɛ, bari ne be siran o kana kɛ sababu ye ka ne ka nafolo fana cɛn. O la, i ka ne nɔɔ ta, bari ne yɛrɛ le te se.»\n7- Fɔlɔfɔlɔ, Isirayɛlidenw fɛ, n'u b'a fɛ k'o koo nin ɲɔgɔn kɛ i n'a fɔ ka janto taabaga kɔfɛko la walima ka fɛɛn dɔ falen ɲɔgɔn fɛ, mɔgɔ kelen tun b'a ka sanbara bɔ k'o di kelen ma. O le tun kɛra u ka taamasiɲɛ ye. 8O la, cɛɛ min tun ka kan ka Elimelɛki kɔfɛko ɲanabɔ, ale y'a ka sanbara bɔ a seen na k'o di, k'a fɔ a ye ko a ka ale nɔɔ ta koo nin na. 9O kɔ, Boozi y'a fɔ cɛkɔrɔbaw ni jama bɛɛ ye ko: «Aw kɛra ne seerew ye bii, ko ne ye Elimelɛki ni Kiliyɔn ani Malɔn ka fɛɛn bɛɛ minɛ Nawomi bolo. 10- Uruti ka bɔ Mowabu, ne y'ale fana sɔrɔ k'o kɛ n muso ye, ale min tun ye Malɔn muso ye. A kɛra ten, taabaga ka cɛɛn bena to ani a tɔgɔ kana tunu a badenw n'a ka dugu mɔgɔw cɛma. Aw kɛra ne seerew ye bii.»\n11- Jama ni cɛkɔrɔba minw tun be daa la, olu bɛɛ y'a fɔ ko: «An y'e seerew ye. Muso nin min be donna i ka soo, Masaba k'a kɛ i n'a fɔ Arasɛli ni Leya, minw ye Isirayɛli ka soo sii ye! E ka kɛ mɔgɔbaba ye Efarata ka sokala la, i tɔgɔ ka bɔ Bɛtilehɛmu! 12- O la, Masaba bena kɔmɔgɔ minw d'i ma muso nin fɛ, olu k'i ka soo kɛ i n'a fɔ an bɛma Pɛrɛti ta, Tamari tun ye min wolo Zuda ye.»\nBoozi be Uruti furu\n13Boozi ye Uruti ta k'a furu. U jɛnna ɲɔgɔn fɛ, Masaba y'a hakili to Uruti la, a ye kɔnɔ ta ka dencɛ wolo. 14O la, musow y'a fɔ Nawomi ye ko: «Masaba tɔgɔ ka tanu, a ye mɔgɔ d'i ma bii min bena janto i la, min tɔgɔ bena fɔ Isirayɛlidenw cɛma. 15Deen nin bena i dusu saalo, ka kɛ i dɛmɛbaga ye n'i kɔrɔla tuma min na. Bari i biranmuso i koo ka di min ye haali ale ye deen sɔrɔ, o biranmuso nin ka fisa i fɛ ni dencɛ wolonwula ye.»\n16Nawomi ye deen ta k'a la a disi kan, ka kɛ deen nin minɛbaga ye. 17Nawomi tɔɲɔgɔnw ko dencɛ sɔrɔla Nawomi ye! U y'a tɔgɔ la ko Obɛdi. Ale lo ye Zesee facɛ ye, Zese fana ye Dawuda facɛ ye.\n18Pɛrɛti kɔmɔgɔw tɔgɔ filɛ: Pɛrɛti ye Ɛsirɔn wolo, 19Ɛsirɔn ye Aramu wolo, Aramu ye Aminadabu wolo, 20Aminadabu ye Naasɔn wolo, Naasɔn ye Salima wolo, 21Salima ye Boozi wolo, Boozi ye Obɛdi wolo, 22Obɛdi ye Zese wolo, Zese ye Dawuda wolo.


Sam 2nan 10 AKKDC08 - Waati dɔ nana se, amoniw ka - Bible Search\nSam 2nan 9 Sam 2nan 11\nSam 2nan 10\nAmoniw be Dawuda ka cidenw dɔgɔya\n(Lok fɔlɔ 19.1-5)\n1Waati dɔ nana se, amoniw ka masacɛ sara, a dencɛ Anun sigir'a nɔɔ na. 2Dawuda y'a fɔ ko ale bena koɲuman kɛ Naasi dencɛ Anun ye, i n'a fɔ a facɛ tun y'a kɛ ale ye cogo min na. O la, a ye cidenw ci k'u ka ta'a faa ka sangafoli kɛ. Dawuda ka cidenw sera u ka jamana na dɔrɔn, 3amoniw ka ɲamɔgɔw y'a fɔ u kuntigi Anun ye ko a kan'a miiri ko Dawuda ye mɔgɔ nunu bila janko u ka na a jigi tugu ka boɲa la a facɛ kan dɛ. Ko a y'u ci a fɛ janko u ka na dugu nin yaala k'a kɔlɔsi, o kɔ, u ben'a minɛ. 4O la, Anun ye Dawuda ka ciden nunu minɛ k'u bonbosi tilan kelen kelen li, ka tila k'u ka faniw tigɛ u jukunna yɔrɔ la, ka sɔrɔ ka sira d'u ma. 5Dawuda y'o mɛn tuma min na, a ye mɔgɔw bila ka taga u kunbɛn, bari u tun maloyanin be kosɔbɛ. Masacɛ y'a fɔ ko u k'a fɔ u ye ko u ka to Zeriko yanni u bonbosi be falen, k'o kɔ, u be sɔrɔ ka na.\n(Lok fɔlɔ 19.6-19)\n6Amoniw y'a ye ko Dawuda tun te se k'u ka koo nin muɲu tugu minkɛ, u wilila ka taga mɔgɔw ta kɛlɛdenya la. U tagara mɔgɔ waa mugan (20 000) ta Sirikaw fɛ Bɛtirewɔbu mara la ani Soba mara la fana, ka mɔgɔ waa kelen (1 000) ta Maaka mara masacɛ fɛ, ani ka mɔgɔ waa tan ni fila (12 000) ta Tɔbukaw fɛ. 7Dawuda y'o mɛn dɔrɔn, a ye Zowabu ci u kama ni kɛlɛdenŋanaw bɛɛ. 8Amoniw bɔra ka lɔ u ka dugu donda la kɛlɛ kama. Sirika minw bɔra Soba mara la, ni Erewɔbu mara taw, ani minw bɔra Tɔbu ni Maaka mara la, olu tora kongo kɔnɔ danna. 9Zowabu y'a ye ko a juguw bena to k'a kɛlɛ a ɲafɛ n'a kɔfɛ minkɛ, a ye kɛlɛden dɔw woloma ka bɔ Isirayɛlidenw ka kɛlɛdenŋanaw cɛma ka olu ɲaa sin Sirikaw ma, 10ka kɛlɛden tɔw di a dɔgɔcɛ Abisayi ma, janko olu k'u ɲaa sin amoniw ma. 11A y'a fɔ a ye ko: «N'a kɛra ko Sirikaw barika boɲana ne ma, i ka na n dɛmɛ. N'a fana sɔrɔla ko amoniw le ta boɲana i fana ta ye, ne bena na i dɛmɛ. 12Jija, an k'an ka jagwɛlɛya yira an ka siya kosɔn, ani an ka Ala ka duguw kosɔn. Fɛɛn min ka di Masaba ye, a bena o le kɛ.» 13Zowabu n'a ka mɔgɔw wilila ka taga k'u be Sirikaw kɛlɛ, u bolila Zowabu ɲa. 14Amoniw y'a ye ko Sirikaw be bolila minkɛ, olu fana bolila Abisayi ɲa ka taga don dugu kɔnɔ. O la, Zowabu bɔra kɛlɛyɔrɔ nin na ka kɔsegi ka na Zeruzalɛmu.\n15Sirikaw y'a ye ko Isirayɛlidenw sera u kɔrɔ. O la, u bɛɛ ye ɲɔgɔn lajɛn. 16Adadezɛri ye mɔgɔw bila ka taga Sirikaw wele Efarati baji kɔrɔn fɛ. U wilila ka na se fɔɔ Elamu. Adadezɛri ka kɛlɛdenw kuntigi Sobaki le tun be u ɲa. 17U nana o kibaruya fɔ Dawuda ye. A ye Isirayɛlidenw bɛɛ lajɛn ka taga Zurudɛn baji tigɛ, ka taga fɔɔ Elamu. Sirikaw y'u yɛrɛ labɛn Dawuda kɛlɛ kama, u ye kɛlɛ daminɛ. 18Nga Sirikaw bolila Isirayɛlidenw ɲa. Dawuda y'u ka wotorotigi kɛmɛ wolonwula faga, ni sotigi waa bi naani (40 000). A y'u ka kɛlɛdenw kuntigi Sobaki faga fana o yɔrɔ la. 19Adadezɛri tun be masacɛ minw bɛɛ mara, olu y'a ye ko Isirayɛlidenw sera olu kɔrɔ minkɛ, u bɛnna ni Isirayɛlidenw ye, ani k'u yɛrɛ majigi ka baara kɛ u ye. O kɔ, Sirikaw ma sɔn k'a fɔ k'olu be amoniw dɛmɛ tugu.


Mas 2nan 8 AKKDC08 - Elize tun ye muso min deen suu - Bible Search\nMas 2nan 7 Mas 2nan 9\nMas 2nan 8\nSunamu muso ka koo tɔɔ\n1- Elize tun ye muso min deen suu kunun, a y'a fɔ ale ye ko: «Wili ka bɔ yan n'i ka somɔgɔw ye ka taga sigi yɔrɔ dɔ la, aw bena se ka sigi yɔrɔ min na, bari Masaba ye saan wolonwula kɔngɔ labɛn jamana nin kama.» 2Ala ka mɔgɔ y'a fɔ cogo min na, muso nin y'a kɛ ten. A wilila n'a ka somɔgɔw ye ka taga sigi saan wolonwula filisiw ka jamana na.\n3Saan wolonwula tɛmɛnin kɔ, a bɔra filisiw fɛ ka kɔsegi. A tagara masacɛ daali a ka foro n'a ka soo kama. 4Masacɛ tun be baro kɛra ni Ala ka mɔgɔ ka baaraden Geyazi ye. A y'a fɔ ko Elize ye kabako minw kɛ, ko a ka olu bɛɛ lakali ale ye. 5Elize tun ye mɔgɔ dɔ suu kunun cogo min na, k'a to o ɲafɔli la masacɛ ye, Elize tun ye muso min deen suu kunun, ale nana masacɛ fɛ k'a ka soo n'a ka foro daali. Geyazi y'a fɔ ko: «Masacɛ, ne matigi, muso nin lo, Elize tun y'a deen min kunun, ale filɛ.» 6Masacɛ ye muso nin ɲininga, a y'a ɲafɔ a ye. O kɔ, masacɛ y'a ka baaraden dɔ wele, a lanin be min na, ka muso nin ka koo kalifa a ma ko: «Muso nin ka fɛɛn bɛɛ segi a ma, ani a tun ka kan ka tɔnɔ min bɛɛ sɔrɔ a ka forow la fana k'a ta a bɔtuma na jamana kɔnɔ fɔɔ ka na se bii ma.»\nAzayɛli be kɛ Siri masacɛ ye\n7Elize tagara Damasi. Siri masacɛ Bɛnadadi tun banana. U y'a fɔ a ye ko Ala ka mɔgɔ nana. 8O la, masacɛ y'a fɔ Azayɛli ye ko: «Bonyafɛn dɔ ta i bolo ka taga Ala ka mɔgɔ nin fɛ, ka Masaba ɲininga a barika la, ko n bena kɛnɛya wa?» 9Fɛnɲuman minw bɛɛ tun be sɔrɔ Damasi dugu kɔnɔ, Azayɛli tagara Elize fɛ n'o dɔw ye. A tun y'o la ɲɔgɔmɛ bi naani kan. A sera tuma min na, a tagara lɔ a ɲafɛ k'a fɔ ko: «I ka baaraden Bɛnadadi, Siri masacɛ ye n ci i fɛ k'i ɲininga ko ale bena kɛnɛya wa?» 10Elize y'a jaabi ko: «Ta'a fɔ a ye ko siga t'a la, a bena kɛnɛya. Nga Masaba y'a yira ne la ko a bena sa.» 11Ala ka mɔgɔ y'a ɲaa basa ka to ka filɛli kɛ yɔrɔ kelen. O kɔ, a kasira. 12Azayɛli y'a fɔ ko: «Mun na e be kasira, matigi?» Elize y'a jaabi ko: «Bari i bena kojugu min kɛ Isirayɛlidenw na, ne y'o lɔn. I bena u ka dugu barikamanw jɛni, i bena u ka kanbelenw faga ni murujan ye, k'u ka denɲɛninw tereke ani k'u ka muso kɔnɔmanw kɔnɔw faran.» 13- Azayɛli y'a fɔ ko: «I ka baaraden ye mun ye? Ne min te foyi ɲa, ne bena se k'o koo nin kɛ wa?» Elize y'a jaabi ko: «Masaba y'a yira ne la ko ele le bena kɛ Sirikaw ka masacɛ ye.»\n14Azayɛli bɔra Elize kɔrɔ ka kɔsegi a kuntigi fɛ. Ale y'a ɲininga ko Elize ye mun le fɔ a ye. A y'a jaabi ko: «A ko siga t'a la, i bena kɛnɛya.» 15O dugusagwɛ, Azayɛli ye birifani dɔ ta k'a don jii kɔnɔ k'a biri masacɛ ɲaa kan, a sara. Azayɛli sigir'a nɔɔ na masaya la.\nZuda mara masacɛ Zoramu ka koo\n(Lok 2nan 21.2-20)\n16Isirayɛli mara masacɛ Zoramu, Akabu dencɛ ka masaya saan duurunan na, Zozafati dencɛ Zoramu kɛra masacɛ ye Zuda mara la. 17Sanni a ka sigi masaya la, a tun ye saan bi saba ni fila sɔrɔ. A ye saan seegi kɛ masaya la Zeruzalɛmu. 18A ye Isirayɛli mara masacɛw ka kɛwaliw ɲɔgɔn kɛ, i n'a fɔ Akabu ka somɔgɔw tun y'a kɛ cogo min na, bari a tun ye Akabu denmuso dɔ le furu. A ye kojugu kɛ Masaba ɲakɔrɔ. 19- Nga Masaba ma sɔn ka Zuda mara halaki a ka baarakɛla Dawuda kosɔn, ka kɛɲɛ n'a ka layidu tanin ye Dawuda ye ko a tena masaya bɔsi a n'a kɔmɔgɔw bolo pewu.\n20- Edɔmuw murutira Zuda mara ka fanga ma ale Zoramu ka tile la, ka masacɛ wɛrɛ sigi u yɛrɛ ye. 21O la, Zoramu tagara Sayiri n'a ka kɛlɛkɛwotorow bɛɛ ye. A wilila sufɛ ka edɔmuw kɛlɛ. Edɔmuw tun y'ale ni wotorow kuntigiw lamini. A ka kɛlɛdenw bolila ka taga soo. 22Edɔmuw tora u ka murutili la Zuda mara ka fanga ma fɔɔ ka na se bii ma. Libinakaw fana murutira o waati kelen le la.\n23Zoramu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 24Zoramu sara, u y'a suu don Dawuda ka ciin na a faaw gɛrɛfɛ. A dencɛ Akaziyasi sigir'a nɔɔ na masaya la.\nZuda mara masacɛ Akaziyasi ka koo\n(Lok 2nan 22.1-6)\n25Isirayɛli mara masacɛ Zoramu, Akabu dencɛ ka masaya saan tan ni filanan na, Zoramu dencɛ Akaziyasi kɛra Zuda mara masacɛ ye. 26Akaziyasi tun ye saan mugan ni fila sɔrɔ sanni a ka kɛ masacɛ ye. A ye saan kelen kɛ masaya la Zeruzalɛmu. A bamuso tɔgɔ tun ko Atali, Isirayɛli mara masacɛ Omuri mamaden tun lo. 27A ye Akabu ka somɔgɔw ka kɛwaliw ɲɔgɔn kɛ, ka kojugu kɛ Masaba ɲakɔrɔ i n'a fɔ Akabu ka somɔgɔw, bari u tun kɛra ɲɔgɔn lamɔgɔw ye furu kama. 28A tagara ni Akabu dencɛ Zoramu ye ka kɛlɛ kɛ ni Siri masacɛ Azayɛli ye Aramɔti, Galaadi mara la. Sirikaw ye Zoramu mandimi. 29O la, masacɛ Zoramu kɔsegira ka n'a yɛrɛ furakɛ Zizireyɛli. Akaziyasi tagar'a filɛ Zizireyɛli bari a tun mandiminin lo.


Yezu y’a daminɛ ka mɔgɔw kɛ a ka kalandenw ye | Yezu ka ɲɛnamaya\nYezu y’a daminɛ ka mɔgɔw kɛ a ka kalandenw ye\nYEZU KA KALANDEN FƆLƆW TUGURA A KƆ\nYezu ye tile 40 kɛ kongokolon kɔnɔ ani a b’a fɛ ka taga Galile sisan. Nka sanni o cɛ, Zan min y’a batize, a kɔsegira ka taga ale fɛ. Zan Batizelikɛla ye Yezu natɔ ye ani a y’a fɔ bɛɛ ɲɛɛ na ko: “Ala ka Sagaden filɛ min be mɔgɔw ka hakɛw ban. N tun be ale lo koo fɔra ko mɔgɔ dɔ bena na ne kɔ min ka bon ni ne ye, bari sanni ne ka wolo, ale tun be yen.” (Zan 1:29, 30). Hali n’a ka kɔrɔ ni Yezu ye, Zan b’a lɔn ko Yezu tun ye mɛlɛkɛ ye sankolo la sanni ale yɛrɛ ka wolo.\nLɔgɔkun damanin ye nin ye, Yezu tun nana Zan fɛ walisa a k’a batize. N’a sɔrɔ o wagati la, Zan Batizelikɛla tun ma la a la ka ɲɛ ko Yezu ye Masiya ye. A ko: “Ne yɛrɛ tun t’a lɔn, ne nana ka to ka mɔgɔw batize jii la, waasa Isirayɛlidenw k’a lɔn.”—Zan 1:31.\nO kɔ, koo minw kɛra Yezu batize tuma na, Zan y’o lakali a lamɛnbagaw ye. A ko: “Ne ye Nii Senuman [wala hakili senu] jigitɔ ye a kan ka bɔ sankolo la, i n’a fɔ tuganin, ka to a kan. Ne tun t’a lɔn, nga min ye ne ci ka na mɔgɔw batize jii la, ale y’a fɔ n ye ko ni ne ye Nii Senuman jigitɔ ye ka sigi min kan, k’o tigi lo bena mɔgɔw batize ni Nii Senuman ye. Ne y’o ye, o la ne ko ale lo ye Ala Deen ye.”—Zan 1:32-34.\nO dugusagwɛ, Yezu tagara bɔ Zan Batizelikɛla ye tugun ani Zan tun be n’a ka kalanden fila ye. A y’a fɔ Yezu koo la ko: “Ala ka Sagaden filɛ nin ye.” (Zan 1:36). A ka kalanden fila nunu y’o kuma mɛn minkɛ, u tugura Yezu kɔ. Kelen tɔgɔ ko Andere. N’a sɔrɔ filanan lo ye Yezu ka maana nin sɛbɛ. Ale fana tɔgɔ ko Zan. Zebede ni Salome dencɛ lo. N’a sɔrɔ Salome tun ye Mariyamu balimamuso ye. O la, a be se ka kɛ k’o Zan ye Yezu tɛnɛmuso ka deen lo ye.\nYezu ye filɛli kɛ a kɔfɛ k’a ye ko Andere ni Zan be tugura ale kɔ ani a y’u ɲininga ko: “Aw be mun le ɲinina?”\nU y’a jaabi ko: “Arabi, e ka yɔrɔ be min?”\nYezu ko: “Aw ye na, aw ben’a ye.”—Zan 1:37-39.\nWulafɛ 4h wagati tun lo ani Andere ni Zan ye wulada tɔɔ laban ni Yezu ye. O ye Andere ninsɔndiya fɔɔ a tagara a fɔ a balimacɛ Simɔn ye ko: “Anw ye Krista ye.” (Zan 1:41). O Simɔn tun be weele fana ko Piyɛri. Andere tagara ni Piyɛri ye Yezu fɛ. Kɔfɛ, koo dɔw kɛra minw b’a to an be se k’a fɔ ko ciden Zan fana tagara a balimacɛ Zaki weele. Nka Zan m’o koo lakali a ka Evanzili kɔnɔ.\nO dugusagwɛ, Yezu ye Filipu ye. Filipu be bɔ Bɛtisayida dugu la. O dugu be Galile baji worodugu fan fɛ. Andere ni Piyɛri be bɔ o dugu lo la fana. Yezu y’a fɔ Filipu ye ko: “Tugu ne kɔ.”—Zan 1:43.\nNatanayɛli min be weele fana ko Baritelemi, Filipu tagara a fɛ k’a fɔ a ye ko: “Mɔgɔ min koo fɔnin be Musa ka sariya sɛbɛ ni kiraw ka sɛbɛw kɔnɔ, anw y’a ye. Nazarɛtika Yezu lo, Yusufu dencɛ.” Natanayɛli sigasigara ani a y’a fɔ Filipu ye ko: “Fɛnɲuman be se ka bɔ Nazarɛti wa?”\nFilipu y’a gwan a kun, ko: “E ka na sa, e ben’a ye.” Yezu ye Natanayɛli natɔ ye minkɛ, a y’a fɔ ko: “Nin ye Isirayɛliden yɛrɛ ye tigitigi. Namaramɔgɔ tɛ.”\nNatanayɛli y’a fɔ Yezu ye ko: “I ye ne lɔn min?”\nYezu y’a jaabi ko: “Sanni Filipu k’i wele, ne ɲaa tun b’i la torosun kɔrɔ.”\nNatanayɛli kabakoyara ani a ko: “Karamɔgɔ, i ye Ala Deen ye, i ye Isirayɛli ka masa ye.”\nYezu y’a fɔ a ye tugun ko: “Ne y’a fɔ ko ne y’i ye torosun kɔrɔ minkɛ, o la, i lara ne la kɛ. I bena fɛɛn wɛrɛw ye minw bena tɛmɛ nin kan.” O kɔ, Yezu y’a daa di ko: “Tiɲɛ tiɲɛ na, aw bena sankolo dayɛlɛnin ye ka Ala ka mɛlɛkɛw yɛlɛtɔ n’u jigitɔ ye Mɔgɔ Dencɛ kan.”—Zan 1:45-51.\nDɔɔni o kɔ, Yezu n’a ka kalanden kuraw bɔra Zurudɛn jiginjigin la ka taga Galile mara la.\nYezu ka kalanden fɔlɔw tun ye jɔn ni jɔn lo ye?\nPiyɛri ani n’a sɔrɔ Zaki ye Yezu lɔn cogo di?\nMun lo ye Natanayɛli dɛmɛ ka la a la ko Yezu ye Ala Dencɛ lo ye?\nA ci dɔ ma A ci dɔ ma Yezu y’a daminɛ ka mɔgɔw kɛ a ka kalandenw ye\njy sap. 14 ɲɛɛ 38-39


Sar 15 AKKDC08 - Masaba y'a fɔ Musa ni Arɔn ye ko: «Aw - Bible Search\nSar 14 Sar 16\nFɛɛn minw be cɛɛw nɔgɔ\n1Masaba y'a fɔ Musa ni Arɔn ye ko: 2«Aw k'a fɔ Isirayɛlidenw ye ko: Ni dilan kan bana ye mɔgɔ dɔ minɛ, jii min be to ka bɔ o tigi ka cɛya la, o nɔgɔnin lo. 3Jii nin be to ka bɔ, walima n'a te bɔ, o le b'a tigi nɔgɔ. Jii nin b'a tigi nɔgɔ cogo min na, o filɛ nin ye: 4a be bɔ mɔgɔ min na, n'a tigi lara dilan o dilan kan, o dilan nɔgɔra. N'a sigira fɛɛn o fɛɛn kan, o fana nɔgɔra. 5Ni mɔgɔ o mɔgɔ magar'a ka dilan na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 6Jii nin be bɔ mɔgɔ min na, n'o sigira fɛɛn o fɛɛn kan, mɔgɔ o mɔgɔ sigira o kan, o tigi k'a ka faniw ko ka jii ko, a nɔgɔnin fana be to fɔɔ wulafɛ. 7Ni mɔgɔ o mɔgɔ magara o banabagatɔ nin na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 8N'a y'a daji tu mɔgɔ kan min saniyanin be, o tigi k'a ka faniw ko ka jii ko, a nɔgɔnin fana be to fɔɔ wulafɛ. 9Banabagatɔ nin mana yɛlɛ ka sigi fɛɛn o fɛɛn kan a ka taama na, o nɔgɔra. 10N'a sigira, walima ka la fɛɛn o fɛɛn kan, mɔgɔ o mɔgɔ mana maga o fɛɛn na, o tigi nɔgɔnin be to fɔɔ wulafɛ. Ni mɔgɔ min y'o fɛɛn nunu dɔ ta, o tigi k'a ka faniw ko ka jii ko, a nɔgɔnin fana be to fɔɔ wulafɛ. 11Banabagatɔ nin mana maga mɔgɔ o mɔgɔ la, n'a m'a tigɛ ko fɔlɔ, o tigi k'a ka faniw ko ka jii ko, a nɔgɔnin fana be to fɔɔ wulafɛ. 12Banabagatɔ nin mana maga bɔgɔminan fɛɛn o fɛɛn na, o ka ci. Ni minan yirilaman lo, a ka ko.\n13«Banabagatɔ nin mana kɛnɛya, a k'a to tile wolonwula be tɛmɛ, a be sɔrɔ k'a yɛrɛ saniya, n'o dafara, a k'a ka faniw ko ani ka jii ɲanaman kɛ ka ko, a be saniya. 14A tile seeginan loon, a ka na ni tuganin fila ye, walima jɛnɛtuba fila, Masaba ɲafɛ Ɲɔgɔnkunbɛn fanibugu daa la k'u di sarakalasebaga ma. 15Ale k'u kɛ saraka ye, kelen ka kɛ hakɛ yafa saraka ye, kelen ka kɛ saraka jɛnita ye. Sarakalasebaga ben'a saniyako kɛ Masaba ɲakɔrɔ a ka bana kosɔn.\n16«Ni mɔgɔ dɔ kɔji bɔnn'a yɛrɛ ma, o tigi ka ko, a nɔgɔnin fana be to fɔɔ wulafɛ. 17Mɔgɔ kɔji mana se fani o fani ma, walima golofɛn o golofɛn ma, o fɛɛn nin ka ko, a nɔgɔnin fana be to fɔɔ wulafɛ.\n18«Ni cɛɛ jɛnna ni muso ye, u fila bɛɛ ka ko. U nɔgɔnin bena to fɔɔ wulafɛ.\nFɛɛn minw be muso nɔgɔ\n19«Ni muso dɔ b'a ka landa la, ni joli be to ka bɔ a fari la, a nɔgɔnin be to a ka landa kosɔn fɔɔ tile wolonwula. Ni mɔgɔ o mɔgɔ magar'a la, o tigi nɔgɔnin be to fɔɔ wulafɛ. 20Ka muso to landa la, n'a lara dilan fɛɛn o fɛɛn kan, o nɔgɔra. A mana sigi fɛɛn o fɛɛn kan, o fana nɔgɔra. 21Mɔgɔ o mɔgɔ mana maga a ka dilan na, o tigi k'a ka faniw ko ka jii ko. A nɔgɔnin fana be to fɔɔ wulafɛ. 22Muso nin sigira fɛɛn o fɛɛn kan, mɔgɔ min magara o fɛɛn na, a k'a ka faniw ko ka jii ko. A nɔgɔnin fana be to fɔɔ wulafɛ. 23Ni fɛɛn dɔ be muso nin ka dilan kan, walima a ka sigilan kan, ni mɔgɔ min magara o fɛɛn na, o tigi nɔgɔnin be to fɔɔ wulafɛ. 24Ni cɛɛ dɔ lara ni muso nin ye k'a to a ka landa la, o tigi nɔgɔnin be to fɔɔ tile wolonwula. A fana mana la dilan fɛɛn o fɛɛn kan, o nɔgɔra. 25Muso min joli be bɔn tile caaman kɔnɔ n'a ka landa waati tɛ, walima n'a joli be bɔn ka tɛmɛ a ka landa loon daa kan, a nɔgɔnin lo o waati nin bɛɛ kɔnɔ, i n'a fɔ a be cogo min na a ka landa waati la. 26O waati bɛɛ kɔnɔ, n'a lara dilan o dilan kan, o be nɔgɔ i n'a fɔ a ka landa waati la. N'a sigira fɛɛn o fɛɛn kan, o fana nɔgɔra i n'a fɔ a ka landa waati la. 27Ni mɔgɔ o mɔgɔ magara o fɛɛnw na, o tigi nɔgɔra. A k'a ka faniw ko ka jii ko. A nɔgɔnin fana be to fɔɔ wulafɛ. 28N'o muso nin ka landa banna tuma min na, a ka tile wolonwula jati, o kɔ, a be saniya. 29Tile seeginan loon, a ka tuganin fila, walima jɛnɛtuba fila minɛ ka na n'u ye sarakalasebaga fɛ ɲɔgɔnkunbɛn fanibugu daa la. 30Ale ka kɔnɔ kelen kɛ hakɛ yafa saraka ye, k'a tɔ kelen kɛ saraka jɛnita ye. A ben'a saniyako kɛ Masaba ɲakɔrɔ a ka landa nɔgɔ kosɔn.\n31«Aw k'a fɔ Isirayɛlidenw ye ko u kana gwɛrɛ ne ka sigiyɔrɔ la u ka nɔgɔ waati la, ka o yɔrɔ nɔgɔ. Min bena kɛ sababu ye u be sa.\n32«Sariya min sigira cɛɛ ka nɔgɔ koo la, o le ye nin ye, dilan kan bana be mɔgɔ min na, ni jii be to ka bɔ a cɛya la, walima mɔgɔ min kɔji be bɔn a yɛrɛ ma, k'a tigi nɔgɔ, 33walima muso min b'a ka landa la, ni joli, walima jii, be bɔn mɔgɔ min fɛ, cɛɛ, walima muso, ani cɛɛ min lara ni muso ye min nɔgɔnin be sariya faan fɛ.»


Ɛsi 6 AKKDC08 - Masacɛ Dariyusi ye sira di k'u ka - Bible Search\nƐsi 5 Ɛsi 7\nMasacɛ Dariyusi ka jaabili\n1Masacɛ Dariyusi ye sira di k'u ka ɲinini kɛ sɛbɛw kɔnɔ minw bilanin tun be nafolo marayɔrɔ la Babilɔni. 2U tagara sɛbɛ dɔ ye Ɛkibatani, Mɛdi mara la. A tun sɛbɛnnin be o kɔnɔ ko:\n3«Masacɛ Sirusi ka masaya saan fɔlɔ la, a ye sira di ko Ala ka soo ka lalaga ka lɔ Zeruzalɛmu, ka kɛ sarakabɔyɔrɔ ye, a tun be yɔrɔ min na ka kɔrɔ. A jaɲa sanfɛ ka kɛ mɛtɛrɛ bi saba ye, a kɔnɔ boɲa ka kɛ mɛtɛrɛ bi saba ye fana. 4A ka lɔ ni kabakuru lɛsɛninw ye, sira saba, ni lɔgɔ sira kelen. Masacɛ le bena lɔ n'o musaka ye. 5O kɔ, Nabukodonozɔri tun ye Ala ka soo kɔnɔ minan sanulamanw ni warigwɛlaman minw ta Zeruzalɛmu ka na n'u ye Babilɔni, olu ka kan ka di u ka kɔsegi ka taga n'u ye Zeruzalɛmu k'u bila u bilayɔrɔ la Ala ka soo kɔnɔ.»\n6O la, masacɛ ko: «Ne ka lasigiden Tatinayi e min be baji kɔfɛ, ani Setari Bozinayi n'aw tɔɲɔgɔn minw be Afarisaki baji kɔfɛ, aw kana gwɛrɛ o yɔrɔ la. 7Aw kan'u bali Ala ka soo nin lɔbaara la. N ka lasigiden min be zuwifuw kunna, ale ni zuwifuw ka cɛkɔrɔbaw ka soo nin lalaga k'a lɔ a lɔyɔrɔkɔrɔ la yen. 8N be baara min kalifara aw ma, n'aw ka kan k'o kɛ cɛkɔrɔba nunu ye Ala ka soo nin lɔbaara la, o filɛ nin ye. Aw bena wari min sɔrɔ lɛnpo la baji kɔfɛmara kɔnɔ n'o kɛra masacɛ ta ye, aw k'o di mɔgɔ nunu ma janko baara kana lɔ. 9U mako be se fɛɛn minw ma ka saraka jɛnita bɔ Sankolotigi Ala ye, i n'a fɔ turaw kɛɲɛninw, ni sagajigiw ani sagadenw, ni suman ni kɔgɔ ani duvɛn ni tulu, o bɛɛ, ni Zeruzalɛmu sarakalasebagaw ye olu ɲini aw fɛ, aw k'o di u ma loon o loon, u kana fɔn o la, 10janko u ka se ka to ka sarakaw bɔ Sankolotigi Ala ye minw ka d'a ye, ani k'a daali masacɛ n'a deenw ka hɛrɛ kosɔn. 11Mɔgɔ min bena ban n ka kuma nunu na, ne be sariya nin le sigi olu kama: u ben'a ka soo kɔnɔ lɔgɔ dɔ bɔ k'a dulon o kan,c ani a ka soo bena yɛlɛma ka kɛ ɲamabɔnyɔrɔ ye. 12Masacɛw, walima siya minw b'a fɛ ka sariya nin cɛn, walima ka Ala ka soo nin ci Zeruzalɛmu, Ala min b'a yɛrɛ yira o yɔrɔ la, ale ka olu halaki. Ne Dariyusi le y'o sariya sigi. U k'a kɛ ka kɛɲɛ n'a cogo ye.»\n13Masacɛ ka lasigiden Tatinayi, ale min be Efarati baji kɔfɛ mara la, ni Setari Bozinayi, ani u tɔɲɔgɔnw ye masacɛ Dariyusi ka cii kɛ a cogo la.\nU be Ala ka soo kalifa Ala ma\n14- Zuwifuw ka cɛkɔrɔbaw tagara ɲa ka soo nin lɔ ka kɛɲɛ ni kira Aze ni Ido dencɛ Zakari ka kuma ye. U ye soo nin lɔ ka ban ka kɛɲɛ ni Isirayɛli ka Ala ka fɔta ye, ani Pɛrɛsi masacɛ Sirusi ni Dariyusi ani Aritasɛrisɛsi ka fɔtaw ye. 15Soo nin baara bɛɛ banna masacɛ Dariyusi ka masaya saan wɔɔrɔnan na *Adari kalo tile sabanan loon na.\n16Sarakalasebagaw ni Levi kɔmɔgɔ tɔw ni mɔgɔkɔrɔba minw bɔra jɔnya la ka na, Isirayɛlidenw nunu ye Ala ka soo nin kalifa a ma ni nisɔndiya ye. 17Soo nin kalifako la Ala ma, u ye tura kɛmɛ bɔ saraka ye, ni sagajigi kɛmɛ fila ni sagaden kɛmɛ naani, ani ka bakɔrɔnin tan ni fila kɛ saraka ye Isirayɛli deen tan ni fila kɔmɔgɔw bɛɛ tɔgɔ la u ka hakɛ kosɔn. 18U ye sarakalasebagaw sigi ka kɛɲɛ n'u lɔyɔrɔ ye, ka Levi kɔmɔgɔw fana tilantilan ka kɛɲɛ n'u ka jɛnkuluw ye, u ka se ka baara kɛ Ala ye Zeruzalɛmu, i n'a fɔ a sɛbɛnnin be cogo min na Musa ka kitabu kɔnɔ.\nZuwifuw be Hɔrɔnya ɲanagwɛ kɛ\n19- Mɔgɔ minw bɔra jɔnya la ka na, olu ye *Hɔrɔnya ɲanagwɛ kɛ saan kalo fɔlɔ tile tan ni naaninan loon. 20Sarakalasebagaw ni Levi kɔmɔgɔ tɔw ye ɲɔgɔn lajɛn k'u yɛrɛ saniya. A kɛra ten, u bɛɛ tun saniyara. Mɔgɔ minw bɔra jɔnya la ka na, u ye olu ka Hɔrɔnya ɲanagwɛ saraka bɔ, n'o balima sarakalasebagaw ta, ani olu yɛrɛ ta. 21Isirayɛliden minw bɔra jɔnya la ka na, olu ye saraka nin dumu ni minw bɛɛ tun ye siya wɛrɛw ka konɔgɔninw dabila, ka fara u kan ka to ka Masaba, Isirayɛli ka Ala bato. 22U ye *Buru funubali ɲanagwɛ kɛ ni nisɔndiya ye tile wolonwula kɔnɔ, bari Masaba tun y'u koo diya masacɛ yed fɔɔ a y'u dɛmɛ ka Ala ka soo lɔ, Isirayɛli ka Ala. A kɛra ten, Masaba y'u nisɔn diya kosɔbɛ.


Kok 27 AKKDC08 - Selofeyadi denmusow tun be Yusufu deen - Bible Search\nKok 26 Kok 28\nDenmusow ka niyɔrɔko\n1Selofeyadi denmusow tun be Yusufu deen Manase kɔmɔgɔw ka fadenyabolow dɔ la. Selofeyadi facɛ tun ye Efɛri ye, Efɛri facɛ fana tun ye Galaadi ye, Galaadi facɛ fana tun ye Makiri ye, Makiri facɛ tun ye Manase ye. Selofeyadi denmuso nunu tɔgɔ ko Maala ni Nowa ni Ogila ni Milika ani Tirisa. 2Ayiwa, u gwɛrɛla Ɲɔgɔnkunbɛn fanibugu daa la ka lɔ Musa ni sarakalasebaga Eleyazari ni jama ɲamɔgɔw ani jama bɛɛ ɲafɛ k'a fɔ ko: 3«An facɛ sara kongokolon kɔnɔ. Kore ka mɔgɔw minw tun jɛnna ka muruti Masaba ma, a niin tun te olu la, nga a sar'a yɛrɛ ka hakɛ kosɔn, a ma dencɛ sɔrɔ. 4Yala a ka ɲi an facɛ tɔgɔ ka tunu ka bɔ a ka fadenyabolo la wa? K'o kuun kɛ a ka dencɛ sɔrɔbaliya ye wa? Aw ka niyɔrɔ d'an ma, an faa ka somɔgɔw cɛma.»\n5O la, Musa tagara n'o koɲa ye Masaba ɲafɛ. 6Masaba y'a fɔ a ye ko: 7- «Tiɲɛ be Selofeyadi denmusow fɛ. I ka kan ka dugukolo d'u ma ka kɛ u niyɔrɔ ye u facɛ ka somɔgɔw cɛma, k'u faa cɛɛn d'u ma. 8A fɔ Isirayɛlidenw ye ko ni mɔgɔ dɔ sara ni dencɛ t'a fɛ, u k'a cɛɛn di a denmuso ma. 9Ko ni denmuso t'a fɛ, u k'a di a badenw ma. 10Ko ni baden t'a fɛ, u k'a di a faa badenw ma. 11Ni badenw t'a facɛ fɛ, a ka somɔgɔ min ka surun a la balimaya la fadenyabolo la, u k'a cɛɛn di ale ma, a ka kɛ ale ta ye. O bena kɛ sariya ye Isirayɛlidenw fɛ, i ko ne Masaba y'a fɔ e Musa ye cogo min na.»\nZozuwe be Musa nɔɔ ta\n12- Masaba y'a fɔ Musa ye ko: «Yɛlɛ Abarimu kulu nin kan. Ne ye jamana min di Isirayɛlidenw ma, i k'a filɛ. 13I ben'a ye, o kɔ, i fana bena taga i faaw fɛ i n'a fɔ i kɔrɔcɛ Arɔn, 14bari tuma min na jama murutira ne ma jiko la k'aw to Zin kongokolon kɔnɔ, aw si tun ma sɔn ka ne ka fɔta bato, aw m'a to ne k'a yira u la ko ne ɲɔgɔn te yi, ko see be ne ye.» Meriba ye jii bɔyɔrɔ ye, min be Zin kongokolon kɔnɔ Kadɛsi.\n15Musa y'a fɔ Masaba ye ko: 16«Masa Ala, e min be nii don adamadenw bɛɛ la, i ka mɔgɔ dɔ sigi ne nɔɔ na jama nin kunna, 17- min bena bila u ɲa u ka koow bɛɛ la janko ele Masaba ka jama kana kɛ i n'a fɔ sagaw, dɛndɛbaga te minw na.»\n18- Masaba y'a fɔ Musa ye ko: «Nun dencɛ Zozuwe wele, ne Ala Nii be min fɛ, k'i bolo la a kunna. 19A lɔ sarakalasebaga Eleyazari ni jama bɛɛ ɲakɔrɔ ka baara nin kalifa a ma u ɲana. 20I k'i ka fanga dɔ d'a ma, janko Isirayɛli jama bɛɛ ka mɛnni kɛ a fɛ. 21- A ka kan ka lɔ sarakalasebaga Eleyazari ɲakɔrɔ, ale lo bena ne Masaba ɲininga a ye *Urimu barika la. Zozuwe ni Isirayɛli jama bɛɛ bena sɔn Eleyazari ka kuma ma.»\n22Masaba ye min fɔ Musa ye, a y'o kɛ. A ye Zozuwe wele k'a lɔ sarakalasebaga Eleyazari ni jama bɛɛ ɲakɔrɔ, 23- ka sɔrɔ k'a bolow la a kunna ka baara nin kalifa a ma i ko Masaba y'a fɔ cogo min na ale Musa ye.


Zer 35 AKKDC08 - Masaba ye kuma min fɔ Zeremi ye, o y'a - Bible Search\nZer 34 Zer 36\nErekabu kɔmɔgɔw ni Zeremi ka koo\n1- Masaba ye kuma min fɔ Zeremi ye, o y'a sɔrɔ Zoziyasi deen Yoyakimu be masaya la Zuda mara la, o filɛ: 2«Taga Erekabu ka fadenyabolo fɛ, ka kuma u fɛ, ka na n'u ye ne ka soo bondennin dɔ kɔnɔ, ka duvɛn d'u ma u k'a min.»\n3Ne tagara Abasiniya deen Yirimeyawu dencɛ Yaazaniya minɛ, ale n'a balimaw, n'a deenw bɛɛ, Erekabu ka fadenyabolo bɛɛ, 4ka na n'u ye Masaba ka soo kɔnɔ, ka don n'u ye Yigidaliyawu, Ala ka mɔgɔ, deen Anan ka deenw ka boon kɔnɔ, ɲamɔgɔw ta gɛrɛfɛ, min tun be daa kɔlɔsibaga Salumu deen Maazeyawu ta sanfɛ. 5Baraw ni fiyɛ minw tun fafanin lo duvɛn na, ne y'olu bila Erekabu ka fadenyabolo mɔgɔw ɲakɔrɔ, k'a fɔ u ye ko: «Aw ka duvɛn min!»\n6U ye ne jaabi ko: «An te duvɛn min. An bɛmacɛ Yonadabu, min ye Erekabu deen ye, ale tun y'a fɔ ko an kana duvɛn min fewu, an n'an kɔmɔgɔw. 7A ko an kana soo lɔ, an kana danni kɛ, an kana *ɛrɛzɛnforo bɔ, u sii kana sɔrɔ an fɛ fana, nga, ko an ka to fanibugu kɔnɔ an sii bɛɛ la, waasa an sii ka jaɲa dugukolo kan, an bena sigi yɔrɔ min na lonanya la. 8An bɛmacɛ Yonadabu, Erekabu deen y'o kuma minw fɔ an ye, an y'o bɛɛ bato. An ma deli ka duvɛn min ka ye, an, n'an musow, an'an deen cɛmanw ni musomanw. 9An ma soo lɔ ka ye ka don a kɔnɔ, an ma ɛrɛzɛnforo, walima foro wɛrɛ bɔ, an ma danni kɛ. 10An be si buguw le kɔnɔ. An bɛmacɛ Yonadabu ye kuma minw fɔ an ye, an y'o bato kosɔbɛ. 11Nga Babilɔni masacɛ Nabukodonozɔri wilila ka na don jamana nin na tuma min na, an y'a fɔ ko: ‹Fɔɔ an ka boli Babilɔnikaw ni Sirikaw ka kɛlɛdenw ɲa ka taga Zeruzalɛmu.› O lo an nana sigi Zeruzalɛmu.»\n12O tuma na, Masaba kumana Zeremi fɛ ko: 13«Ne Masaba, Setigi, Isirayɛli ka Ala ko: Tag'a fɔ Zeruzalɛmukaw ni Zuda mara mɔgɔ tɔw ye ko ne ko u te sɔn ladili ma ka ne ka kuma bato wa? Ne Masaba le ko ten. 14Erekabu deen Yonadabu y'a deenw bali dɔrɔmin ma, a deenw y'a ka kuma bato. U ma duvɛn min ka ye fɔɔ ka na se bii ma. U y'u bɛmacɛ ka fɔta bato. Ne kɔni tora ka kuma aw fɛ, nga aw ma mɛnni kɛ n fɛ. 15Ne tora ka n ka baarakɛlaw, kiraw ci aw ma. U y'a fɔ aw ye ko: Aw kelen kelen bɛɛ ka faran aw ka sirajuguw la, k'aw ka kɛtaw yɛlɛma. Aw kana boli batofɛn wɛrɛw kɔ k'u bato. O la, ne ye dugukolo min di aw n'aw faaw ma, aw bena sigi o kan. Nga aw ma mɛnni kɛ ne fɛ, aw ma n ka kuma bato. 16Erekabu deen Yonadabu kɔmɔgɔw b'u bɛmacɛ ka kuma bato, nga mɔgɔ nunu te mɛnni kɛ ne fɛ.\n17«O la, ne Masaba, Setigi Ala, Isirayɛli ka Ala ko: ‹Ne y'u ka bɔnɛ minw koo latigɛ ne ben'a kɛ o bɛɛ be se Zeruzalɛmukaw bɛɛ ni Zuda mara mɔgɔw ma. Bari, ne kumana u fɛ, u ma mɛnni kɛ, ne y'u wele, u ma n laminɛ.› »\n18Zeremi y'a fɔ Erekabu kɔmɔgɔw ye o tuma na ko: «Masaba, Setigi, Isirayɛli ka Ala ko: Aw y'aw bɛmacɛ Yonadabu ka fɔta bato, a ye kuma minw fɔ aw ye, aw y'o bɛɛ bato kosɔbɛ minkɛ, 19ale Masaba, Setigi, Isirayɛli ka Ala ko: Erekabu dencɛ Yonadabu tena dɛsɛ kɔmɔgɔw la fewu minw bena to ka baara kɛ ne ye.»